Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear rialacha do scéimeanna íocaíochta dírí d'fheirmeoirí faoi scéimeanna tacaíochta faoi chuimsiú an chomhbheartais talmhaíochta /* COIM/2011/0625 leagan deireanach - 2011/0280 (COD) */





MEABHRÁN MÍNIÚCHÁIN 1. COMHTHÉACS AN TOGRA Is i dtogra an Choimisiúin le haghaidh an Chreata Airgeadais Ilbhliantúil (CAI) do 2014-2020 (an togra le haghaidh an CAI)[1] a leagtar síos an creat buiséadach agus na príomhthreochtaí don Chomhbheartas Talmhaíochta (CBT). Ar a bhonn sin, tá an Coimisiún ag tíolacadh sraithe rialachán lena leagfar síos an creat rialaitheach i gcomhair an CBT le linn na tréimhse 2014-2020, maille le measúnú tionchair ar chásanna malartacha a d'fhéadfadh a bheith i gceist le héabhlóid an bheartais. T á na hathchóirithe atáthar á moladh faoi láthair bunaithe ar an Teachtaireacht maidir leis an CBT as seo go 2020[2] ina raibh breac‑chuntas ar roghanna ginearálta beartais chun dul i ngleic leis na dúshláin a bheidh le sárú amach anseo ag lucht talmhaíochta agus ag limistéir thuaithe agus chun na cuspóirí a leagadh síos don CBT a bhaint amach, mar atá 1) táirgeadh inmharthana bia; 2) bainistíocht inbhuanaithe acmhainní nádúrtha agus gníomhaíocht ar son na haeráide; agus 3) forbairt chothromúil chríochach. Fuair na moltaí maidir le hathchóiriú atá sa Teachtaireacht tacaíocht ghinearálta le linn na díospóireachta idirinstitiúidí[3] agus sa chomhairliúchán le geallsealbhóirí a rinneadh faoi chuimsiú an mheasúnaithe tionchair. Téama coitianta a tháinig chun cinn go minic le linn an phróisis seo is ea an gá éifeachtúlacht acmhainní a chur chun cinn d'fhonn fás cliste, inbhuanaithe agus uilechuimsitheach a bhaint amach i gcomhair thalmhaíocht an AE agus i gcomhair limistéar tuaithe i gcomhréir leis an straitéis Eoraip 2020, agus struchtúr an CBT á choinneáil roinnte ar dhá cholún a úsáideann ionstraimí comhlántacha chun na cuspóirí céanna a bhaint amach. Le Colún I cumhdaítear íocaíochtaí díreacha agus bearta margaidh lena dtugtar tacaíocht bhunúsach bhliantúil d'ioncam fheirmeoirí an AE agus tacaíocht i gcás ina dtarlóidh suaitheadh áirithe ar an margadh. Le Colún II cumhdaítear forbairt tuaithe i gcás ina ndéanfaidh na Ballstáit cláir ilbhliantúla a tharraingt suas agus a chómhaoiniú faoi chomhchreat. Trí athchóirithe leanúnacha mhéadaigh an CBT treocht mhargaidh na talmhaíochta agus thug tacaíocht ioncaim do tháirgeoirí, d'fheabhsaigh sé an chaoi ar comhtháthaíodh ceanglais chomhshaoil agus threisigh tacaíocht d'fhorbairt tuaithe mar bheartas comhtháthaithe chun limistéir thuaithe a fhorbairt ar fud an AE[4]. De bharr an phróisis athchóirithe sin, áfach, tháinig éilimh chun cinn go ndáilfí an tacaíocht ar bhealach níos fearr i measc na mBallstát agus laistigh díobh, agus gur fearr mar a spriocdhíreofaí bearta a bhfuil sé mar aidhm acu dul i ngleic le dúshláin chomhshaoil agus dul i ngleic le luaineacht an mhargaidh ar bhealach níos fearr. San am a chuaigh thart, rinneadh athchóirithe chun freagairt a thabhairt ar dhúshláin de thionscnamh inmheánach, barrachais ollmhóra agus géarchéimeanna maidir le sabháilteacht bia mar shampla; agus rinne siad leas an AE laistigh dá theorainneacha agus go hidirnáisiúnta mar aon. Sa lá atá inniu ann, áfach, is tosca seachtracha is cúis le formhór na ndúshlán atá ag an tionscal talmhaíochta agus dá bhrí sin tá beartas níos ginearálta de dhíth chun freagairt a thabhairt orthu. However, most of today's challenges are driven by factors that are external to agriculture and would thus require a broader policy response. Meastar go leanfaidh ioncam ó thalmhaíocht de bheith faoi bhrú amach anseo ó tharla go mbeidh breis rioscaí ann d'fheirmeoirí, go bhfuil an táirgiúlacht ag moilliú agus go mbeidh corrlaigh níos lú de dheasca méaduithe ar phraghsanna ionchuir; dá bhrí sin is gá tacaíocht ioncaim a choinneáil agus ionstraimí a threisiú chun rioscaí a bhainistiú ar bhealach níos fearr agus freagairt níos fearr a thabhairt i gcás géarchéimeanna. Tá sé sár-riachtanach go mbeadh an talmhaíocht láidir ar mhaithe le tionscal an bhia san AE agus le slándáil dhomhanda bia. Ag an am céanna, táthar ag iarraidh ar thionscal na talmhaíochta agus ar limistéir thuaithe breis iarrachta a dhéanamh chun na spriocanna teanntásacha maidir leis an gcomhshaol agus le fuinneamh agus an straitéis bhithéagsúlachta, ar cuid de clár oibre Eoraip 2020 iad, a bhaint amach. Is gá tacú le feirmeoirí, arb iad na príomhbhainisteoirí talún iad maille le foraoiseoirí, chun córais agus cleachtais feirmeoireachta a ghlacadh agus a chothabháil a fhabhróidh go mór cuspóirí a bhaineann leis an gcomhshaol agus leis an aeráid ó tharla nach bhfuil aon léiriú i bpraghsanna margaidh ar leasanna den sórt sin don phobal. Tá sé sár-riachtanach freisin an tairbhe is optamaí a bhaint as an acmhainn atá i limistéir éagsúla thuaithe agus sa dóigh sin cur le fás uilechuimsitheach agus comhtháthú. Cuireann an t-athchóiriú seo luas le próiseas an chomhtháthaithe maidir le ceanglais chomhshaoil. Tugtar isteach leis, den chéad uair, gné láidir ghlasaithe i dtaobh chéad cholún an CBT, rud a áirithíonn go ndéanann gach feirmeoir de chuid an AE a fhaigheann tacaíocht, níos mó ná mar atá ceangailte air i dtaobh tras-chomhlíonadh agus go gcuireann siad chun cinn leasanna comhshaoil agus aeráide mar chuid dá ngníomhaíochtaí laethúla. Beidh tríocha faoin gcéad d'íocaíochtaí díreacha nasctha anois le glasú, agus áiritheofar leis na híocaíochtaí sin go gcuireann gach feirm le leasanna comhshaoil agus aeráide trí charbón ithreach agus gnáthóga féaraigh a bhaineann le féarach buan a choimeád, trí chosaint uisce agus gnáthóg a chur chun cinn trí limistéir éiceolaíochtdhírithe a bhunú agus trí athléimneacht ithreach agus éiceachóras a fheabhsú trí éagsúlú barr. Neartóidh siad sin cumas na talún agus na n-éiceachóras nádúrtha cur le bithéagsúlacht mhór san AE agus le cuspóirí maidir le hoiriúnú d'athrú aeráide. Beidh tras-chomhlíonadh fós ina bhunús le híocaíochtaí díreacha agus déanfar é a spriocdhíriú a thuilleadh chun cosaint a sholáthar do bhogaigh agus d'ithreacha atá ar mhórán carbóin, agus ag an am céanna déanfar é a athchóiriú chun ualaí riaracháin a laghdú. Tá an Coimisiún tiomanta do thabhairt isteach na gCreat-Treoracha Uisce laistigh de théarmaí tagartha an tras-chomhlíonta nuair a bheidh siad ar fad curtha chun feidhme ag gach Ballstát, go háirithe le hoibleagáidí soiléire d'fheirmeoirí. Laistigh den fhorbairt tuaithe freisin, tugtar tosaíocht do chuspóirí maidir le hacmhainní nádúrtha a bhainistiú ar bhealach inbhuanaithe agus gníomhú ar son na haeráide trí na héiceachórais a athbhunú, a chaomhnú agus a fheabhsú mar aon le héifeachtúlacht achmhainní agus talmhaíocht ísealcharbóin agus athléimneach ó thaobh aeráide de a chur chun cinn. Cuirfidh an fhorbairt tuaithe go mór le cur chun feidhme Natura 2000 agus na gCreat-Treoracha Uisce a thabhairt i gcrích agus le straitéis bithéagsúlachta an EU do 2020 a bhaint amach. Dá bhrí sin, amach anseo ní bheidh an CBT ina bheartas nach bhfreastalóidh ach ar chuid bheag, bíodh go bhfuil sé sár-riachtanach, de gheilleagar an AE, ach beartas lena mbaineann tábhacht straitéiseach i gcomhair slándála bia, an chomhshaoil agus cothroime idir críocha a bheidh ann freisin. Is ansin atá an breisluach don AE a thiocfaidh ó bheartas, ar comhbheartas i bhfírinne é, lena mbainfear an úsáid is éifeachtúla as acmhainní teoranta an bhuiséid chun earnáil talmhaíochta inmharthana a chothabháil ar fud an AE, agus a rachaidh i ngleic le saincheisteanna tábhachtacha trasteorainn amhail athrú aeráide agus treisiú dlúthpháirtíochta i measc na mBallstát, agus fairis sin, a cheadóidh solúbthacht sa chur chun feidhme chun freastal ar riachtanais áitiúla. Foráiltear sa chreat atá leagtha amach sa togra le haghaidh an CAI gur cheart a struchtúr décholúnach a fhágáil ag an CBT agus an buiséad le haghaidh gach colúin acu a choinneáil, i dtéarmaí ainmniúla, ar a leibhéal le haghaidh 2013 agus gur cheart é a bheith dírithe ar thorthaí de réir phríomhthosaíochtaí an AE. Ba cheart táirgeadh inbhuanaithe a chur chun cinn le híocaíochtaí díreacha trí 30 % dá gclúdach buiséadach a shannadh do bhearta sainordaitheacha a dhéanann leas na haeráide agus an chomhshaoil. Ba cheart na leibhéil íocaíochta a chóineasú go forchéimnitheach agus ba cheart uasteorannú forchéimnitheach a chur i bhfeidhm ar íocaíochtaí le tairbhithe móra. Ba cheart forbairt tuaithe a áireamh i gComhchreat Straitéiseach le cistí comhbhainistíochta eile de chuid an AE, an cur chuige ina taobh a threisiú agus a dhíriú ar na torthaí agus coinníollachtaí ex-ante feabhsaithe follasacha a chur i bhfeidhm. Ar deireadh thiar, ó thaobh beart margaidh de ba cheart maoiniú an CBT a threisiú le dhá ionstraim atá lasmuigh den CAI: 1) cúltaisce éigeandála chun gníomhú i ngéarchéimeanna; agus 2) raon feidhme Chiste na hEorpa um Dhomhandú a shíneadh. Ar a bhonn sin, tá príomheilimintí chreat reachtach an CBT le linn na tréimhse 2014-2020 leagtha amach sna rialacháin seo a leanas: – Togra le haghaidh Rialacháin ó Pharlaimint na hEorpa agus ón gComhairle lena mbunaítear rialacha le haghaidh íocaíochtaí díreacha le feirmeoirí faoi scéimeanna tacaíochta faoi choimsiú an chomhbheartais talmhaíochta ('an Rialachán maidir le híocaíochtaí díreacha'); – Togra le haghaidh Rialacháin ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta (an Rialachán maidir le CEM Aonair); – Togra le haghaidh Rialacháin ó Pharlaimint na hEorpa agus ón gComhairle maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) ('an Rialachán maidir le forbairt tuaithe'); – Togra le haghaidh Rialacháin ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air ('an Rialachán cothrománach'); – Togra le haghaidh Rialacháin ón gComhairle lena gcinntear bearta maidir le cabhair agus aisíocaíochtaí áirithe a shocrú a bhaineann le comheagraíocht na margaí i dtáirgí talmhaíochta; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 73/2009 maidir le cur i bhfeidhm íocaíochtaí díreacha le feirmeoirí i leith na bliana 2013; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1234/2007 maidir le córas na scéime aoníocaíochta agus tacaíocht do shaothraithe fíniúnacha. Forbairt é an Rialachán maidir le forbairt tuaithe ar an togra arna thíolacadh ag an gCoimisiún an 6 Deireadh Fómhair 2011 ina leagtar amach comhrialacha le haghaidh gach ciste a oibríonn faoi Chomhchreat Straitéiseach[5]. Tiocfaidh rialachán ina dhiaidh seo maidir leis an scéim le haghaidh na ndaoine is díothaí. Cuirtear an cistiú don scéim sin faoi cheannteideal éagsúil de chuid CAI anois. Ina theanta sin, táthar ag ullmhú rialacha nua maidir le foilsiú faisnéise i dtaobh tairbhithe ag cur san áireamh agóidí Chúirt Bhreithiúnais an Aontais Eorpaigh d'fhonn an bealach is iomchuí a aimsiú chun réiteach a fháil idir ceart na dtairbhithe chun cosanta ar a sonraí pearsanta agus prionsabal na trédhearcachta. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR Ar bhonn na meastóireachta ar an gcreat beartais atá ann faoi láthair agus ar bhonn anailíse ar dhúshláin agus riachtanais a bheidh ann amach anseo, déantar measúnú agus comparáid idir tionchar trí chás mhalartacha sa mheasúnú tionchair. Toradh is ea é ar phróiseas fada a thosaigh in Aibreán 2010 agus a bhí faoi stiúir grúpa idirsheirbhíse a thug anailís fhairsing chainníochtúil agus cháilíochtúil le chéile, lena n-áirítear bonnlíne a bhunú i bhfoirm réamh-mheastachán meántéarmach le haghaidh margaí talmhaíochta agus ioncaim go dtí 2020 agus tionchar na gcásanna éagsúla beartais a shamhaltú de réir eacnamaíocht na hearnála. Is iad seo a leanas na trí chás a léirítear sa mheasúnú tionchair: 1) cás an choigeartaithe, ina leantar leis an gcreat beartais atá ann faoi láthair ach ina dtéitear i ngleic leis na lochtanna is tábhachtaí atá air, amhail dáileadh na n‑íocaíochtaí díreacha; 2) cás an chomhtháthaithe, ina n‑athraítear an beartas go mór trí fheabhas a chur ar spriocdhíriú agus ar ghlasú íocaíochtaí díreacha agus trí threisiú a dhéanamh ar spriocdhíriú straitéiseach i gcomhair beartas forbartha tuaithe a bheidh níos comhordaithe le beartais eile an AE; agus 3) cás an athdhírithe, ina gcuirtear an beartas i dtreo nua sa chaoi go mbeidh sé dírithe go heisiach ar an gcomhshaol agus go gcuirfear deireadh le híocaíochtaí díreacha go forchéimnitheach, cás é ina dtoimhdítear go bhféadfar an acmhainneacht táirgeachta a choinneáil gan tacaíocht a thabhairt agus go bhféadfar freastal ar riachtanais shocheacnamaíocha limistéar tuaithe le beartais eile. I bhfianaise na géarchéime eacnamaíche agus an bhrú ar an airgeadas poiblí, ar saincheisteanna iad ar ar thug an AE freagra tríd an straitéis Eoraip 2020 agus an togra le haghaidh CAI, tugann gach aon de na trí chás méid éagsúil tábhachta do gach ceann de na trí chuspóir beartais a bheidh ag an CBT a bheidh ann amach anseo agus a bhfuil sé d'aidhm aige an talmhaíocht a chur faoi bhonn níos iomaíche agus níos inbhuanaithe agus na limistéir thuaithe a dhéanamh bríomhar. D'fhonn an beartas a ailíniú níos fearr leis an straitéis Eoraip 2020, go háirithe ó thaobh éifeachtúlachta acmhainní de, beidh sé níos riachtanaí fós amach anseo táirgiúlacht na talmhaíochta a fheabhsú trí thaighde, aistriú eolais agus cur chun cinn comhair agus nuálaíochta (lena n-áirítear tríd an gComhpháirtíocht Eorpach um Nuálaíocht maidir le táirgiúlacht agus inbhuanaitheacht na talmhaíochta). Cé nach bhfuil beartas talmhaíochta an AE ag feidhmiú a thuilleadh i dtimpeallacht ina bhfuil beartais a shaobhann trádáil, táthar ag tnúth le breis brú ar an earnáil áirithe seo ó thuilleadh léirscaoilte, go háirithe faoi chuimsiú Chlár Oibre Forbartha Doha nó an Chomhaontaithe Saorthrádála le Mercosur. Tarraingíodh na trí chás beartais suas ag cur san áireamh na bpríomhroghanna a cuireadh in iúl le linn an chomhairliúcháin a rinneadh mar chuid den mheasúnú tionchair. Iarradh ar pháirtithe leasmhara aighneachtaí a chur isteach idir 23.11.2010 agus 25.1.2011 agus reáchtáladh coiste comhairleach an 12.1.2011:[6] – Tá geallsealbhóirí d'aon tuairm go ginearálta gur gá CBT láidir a bheith ann atá bunaithe ar struchtúr décholúnach chun dul i ngleic le dúshláin na slándála bia, na bainistíochta oiriúnaí ar acmhainní nádúrtha agus na forbartha críochaí. – Measann formhór na bhfreagróirí gur cheart ról a bheith ag an CBT i gcobhsú margaí agus praghsanna. – Tá tuairimí éagsúla ag geallsealbhóirí i dtaobh na nithe ar cóir tacaíocht a dhíriú orthu (go háirithe athdháileadh cabhrach dírí agus uasteorannú íocaíochtaí). – Táthar d'aon tuairim gur féidir leis an dá cholún a bheith tábhachtach chun gníomhaíocht ar son na haeráide a ghéarú agus chun feidhmíocht i dtaobh an chomhshaoil a mhéadú ar mhaithe le sochaí an AE. Cé go gcreideann cuid mhaith feirmeoirí go bhfuiltear á dhéanamh cheana féin, dar leis an bpobal i gcoitinne d'fhéadfaí úsáid ní b'éifeachtúla a bhaint as íocaíochtaí faoi Cholún I. – Is mian leis na freagróirí go mbeadh gach cuid den AE, limistéir mhídheisiúla san áireamh, páirteach i bhfás agus i bhforbairt amach anseo. – D'aibhsigh go leor freagróirí comhtháthú an CBT le beartais eile, amhail beartais comhshaoil, sláinte, trádála agus forbartha. – Amharctar ar nuálaíocht, forbairt gnóthas iomaíoch agus soláthar earraí poiblí do shaoránaigh an AE mar bhealaí chun an CBT a ailíniú leis an straitéis Eoraip 2020. Seo thíos an chomparáid a rinneadh sa mheasúnú tionchair idir na trí chás mhalartacha beartais: Chuirfeadh cás an athdhírithe luas faoin gcoigeartú struchtúrach in earnáil na talmhaíochta, tríd an táirgeadh a bhogadh go dtí na limistéir ab éifeachtúla ó thaobh costais de agus go dtí na hearnálacha ba mhó brabús. Cé go méadódh sé cistiú ar son an chomhshaoil go mór, nochtfadh sé an earnáil do bhreis rioscaí de dheasca an raoin feidhme theoranta a bheadh ag idirghabháil mhargaidh. Thairis sin, bheadh costas mór sóisialta agus don chomhshaol ag baint leis ó tharla go gcaillfeadh na limistéir ba lú iomaíochas cuid mhaith ioncaim agus go ndéanfaí cuid mhaith díghrádú comhshaoil iontu, ós rud é go gcaillfeadh an beartas a éifeacht mar luamhán a thagann ó íocaíochtaí díreacha a nascadh leis na ceanglais maidir le tras-chomhlíonadh. Ag ceann eile an speictrim, is le cás an athdhírithe a bheadh an comhleanúnachas beartais ab fhearr ann maille le feabhsuithe teoranta inbhraite maidir le hiomaíochas na talmhaíochta agus le feidhmíocht i dtaobh an chomhshaoil araon. Tá amhras tromchúiseach ann, áfach, go bhféadfadh an cás áirithe seo dul i ngleic ar bhealach leordhóthanach leis na dúshláin mhóra a bheidh ann amach anseo maidir leis an aeráid agus leis an gcomhshaol, ar dúshláin iad a mbeidh inbhuanaitheacht fhadtéarmach na talmhaíochta i dtreis leo. Cur chuige úrnua atá i gceist le cás an chomhtháthaithe lena gcuirfí feabhas ar spriocdhíriú agus ar ghlasú íocaíochtaí díreacha. Léiríonn an anailís gur féidir glasú a chur i gcrích ar chostas réasúnta d'fheirmeoirí cé nach bhféadtar ualach riaracháin éigin a sheachaint. Ar an dul céanna, is féidir spreagadh nua a thabhairt d'fhorbairt tuaithe ar chuntar go mbainfidh na Ballstáit agus na réigiúin úsáid éifeachtúil as na deiseanna nua agus nach ndéanfaidh an comhchreat straitéiseach le cistí eile an AE an tsineirgíocht le Colún I a laghdú ná láidreachtaí sainiúla na forbartha tuaithe a lagú. Má fhaightear an chothromaíocht cheart, is é seo an cás is fearr a rachadh i ngleic le hinbhuanaitheacht fhadtéarmach na talmhaíochta agus na limistéar tuaithe. Ar a bhonn sin, baintear de thátal sa mheasúnú tionchair gurb é an cás comhtháthaithe an cás is cothroime maidir le hailíniú forchéimnitheach a dhéanamh idir an CBT agus cuspóirí straitéiseacha an AE agus tá an chothromaíocht sin le fáil freisin i gcur chun feidhme na n-eilimintí éagsúla sna tograí reachtacha. Beidh sé sár-riachtanach freisin creat meastóireachta a fhorbairt chun feidhmíocht an CBT a thomhas le sraith choitinn táscairí a bheidh nasctha le cuspóirí beartais. Leagadh béim nach beag ar an simpliúchán feadh an phróisis agus ba cheart cur leis ar bhealaí éagsúla, mar shampla trí chuíchóiriú a dhéanamh ar thras-chomhlíonadh agus ionstraimí margaidh, nó an leagan amach atá ar scéim na bhfeirmeoirí beaga. Thairis sin, ba cheart glasú na n-íocaíochtaí díreacha a dhéanamh ar bhealach a íoslaghdóidh an t-ualach riaracháin, costais na rialuithe san áireamh. 3. EILIMINTÍ DLÍTHIÚLA AN TOGRA Tá sé beartaithe an struchtúr atá ag an CBT faoi láthair a choinneáil, mar atá dhá cholún le bearta bliantúla sainordaitheacha a chuirfear i bhfeidhm go ginearálta faoi chuimsiú Cholún I maille le bearta deonacha atá oiriúnaithe do shainiúlachtaí tíortha agus réigiún faoi chur chuige an chláraithe ilbhliantúil faoi chuimsiú Cholún II. Leis an leagan amach nua atá ar íocaíochtaí díreacha, áfach, táthar ag iarraidh breis leasa a bhaint as na sineirgíochtaí le Colún II, agus ag an am céanna táthar ag cur an cholúin sin faoi Chomhchreat Straitéiseach chun an comhordú idir é agus cistí comhbhainistíochta eile de chuid an AE a fheabhsú. Ar a bhonn sin, coinneofar an struchtúr atá ann faoi láthair mar atá ceithre bunionstraimí dhlíthiúla, cé go méadófar raon feidhme an rialacháin mhaoinithe chun forálacha coiteanna a thabhairt le chéile faoi chuimsiú an rialacháin chothrománaigh, mar a thugtar air anois. Comhlíonann na tograí prionsabal na coimhdeachta. Comhbheartas i bhfírinne is ea an CBT: réimse is ea é ina roinntear inniúlacht idir an AE agus na Ballstáit agus a bhainistítear ar leibhéal an AE d'fhonn earnáil na talmhaíochta a choinneáil ar bhonn inbhuanaithe agus ilghnéitheach ar fud an AE, agus chun dul i ngleic le saincheisteanna móra trasteorainn amhail athrú aeráide agus treisiú na dlúthpháirtíochta idir na Ballstáit. I bhfianaise thromchúis na ndúshlán a bheidh ann amach anseo maidir le slándáil bia, an comhshaol agus cothroime idir críocha, is beartas é an CBT fós lena mbaineann tábhacht straitéiseach chun a áirithiú go dtabharfar an fhreagairt is éifeachtaí ar na dúshláin bheartais agus go mbainfear an úsáid is éifeachtúla as acmhainní buiséadacha. Thairis sin, tá sé beartaithe struchtúr na n-ionstraimí a choinneáil mar atá sé faoi láthair, i.e. in dhá cholún, agus níos mó saoirse ag na Ballstáit réitigh a chur in oiriúint dá sainiúlachtaí áitiúla faoi Cholún II, ar colún é a chómhaoiníonn siad. Cuirfear an Chomhpháirtíocht Eorpach um Nuálaíocht atá nua agus an tsraith straitéisí um bainistiú rioscaí faoi chuimsiú Cholún II. Ag an am céanna ba cheart an beartas a ailíniú níos fearr leis an straitéis Eoraip 2020 (lena n-áirítear comhchreat le cistí eile de chuid an AE) agus ba cheart roinnt feabhsuithe agus eilimintí simpliúcháin a thabhairt isteach. Ar deireadh thiar, léiríonn an anailís a rinneadh faoi chuimsiú an mheasúnaithe thionchair go follasach an costas a bheadh ann i dtéarmaí iarmhairtí don gheilleagar, don chomhshaol agus don tsochaí mura ndéanfar gníomhaíocht éigin. Leagtar síos le rialachán na n-íocaíochtaí díreacha comhrialacha maidir le scéim na híocaíochta bunúsaí agus íocaíochtaí gaolmhara. Mar fhorbairt ar athchóiriú 2003 agus ar Sheiceáil Sláinte 2008 a rinne íocaíochtaí díreacha a dhíchúpláil ó tháirgeadh fad is a cuireadh faoi réir ceanglas tras-chomhlíonta iad, tá an rialachán anois dírithe ar thacaíocht a spriocdhíriú níos fearr ar ghníomhaíochtaí, ar limistéir nó ar thairbhithe áirithe agus ar an bealach a éascú do chóineasú an leibhéil tacaíochta laistigh de na Ballstáit agus idir na Ballstáit. Tá roinn maidir le tacaíocht chúpláilte mar chuid den rialachán. Cuirtear scéim aonair, scéim na híocaíochta bunúsaí, in ionad na scéime íocaíochta aonair agus na scéime íocaíochta aonair limistéir amhail ó 2014. Feidhmeoidh an scéim ar bhonn teidlíochtaí íocaíochta a leithdháilfear ar an leibhéal náisiúnta nó réigiúnach ar gach feirmeoir ag brath ar na heicteáir incháilithe atá ar seilbh aige sa chéad bhliain den chur i bhfeidhm. Dá bhrí sin, déantar úsáid roghnach an mhúnla réigiúnaigh a ghinearálú sa tréimhse reatha, agus is í an éifeacht atá air sin an talamh talamhaíochta ar fad a thabhairt isteach sa chóras. Cloíonn na rialacha maidir le teidlíochtaí agus an cúlchiste náisiúnta a bhainistiú leis na rialacha reatha den chuid is mó. D'fhonn tacaíocht a leithdháileadh ar bhealach níos cothroime, ar an leibhéal náisiúnta nó réigiúnach, ba cheart luach comhionann a bheith ar luach na dteidlíochtaí. Déantar sin de réir a chéile chun saobhadh mór a sheachaint. Gné thábhachtach is ea feidhmíocht foriomlán comhshaoil an CBT a fheabhsú trí na híocaíochtaí díreacha a ghlasú trí bhíthin cleachtas talmhaíochta áirithe atá chun leasa na haeráide agus an chomhshaoil, cleachtais a mbeidh ar gach feirmeoirí cloí leo, ar mó iad ná tras-chomlíonadh agus ar bonn iad le bearta an dara colún. Leis an sainmhíniú atá ar fheirmeoir gníomhach, dírítear níos mó ar fheirmeoirí atá i mbun gníomhaíochtaí talmhaíochta i bhfírinne, agus déantar tacaíocht a dhlisteanú dá thoradh sin. Ina theannta sin, déantar foráil maidir le laghdú de réir a chéile agus uasteorannú tacaíochta do na tairbhithe móra agus aird chuí á tabhairt ar fhostaíocht ag an am céanna. Soláthraítear na híocaíochtaí seo a leanas freisin: – íocaíocht (30 % den uasteorainn náisiúnta bhliantúil) d'fheirmeoirí a cloíonn le cleachtais talmhaíochta chun leasa na haeráide agus an chomhshaoil: éagsúlú barr, fearaigh bhuana a choimeád agus limistéir éiceolaíochtdhírithe. Faigheann an fheirmeoireacht orgánach sochar ón íocaíocht seo go huathoibríoch, agus beidh ar fheirmeoirí i limistéar Natura 2000 na ceanglais ábhartha a chomhlíonadh a mhéid is go bhfuil siad ag teacht le reachtaíocht Natura 2000; – íocaíocht dheonach (suas le 5 % den uasteorainn náisiúnta bhliantúil) d'fheirmeoirí atá i limistéir a bhfuil srianta nádúrtha iontu (limistéir arna dteorannú ar an mbealach céanna chun críocha forbartha tuaithe); aithnítear leis an íocaíocht sin an gá le tacaíocht ioncaim chun feirmeoirí a choinneáil i mbun gníomhaíochta i limistéir a bhfuil srianta nádúrtha iontu, agus comhlánaíonn sé an tacaíocht atá ar fáil cheana faoi fhorbairt tuaithe; – íocaíocht (suas le 2 % den uasteorainn náisiúnta) d'fheirmeoirí óga agus iad ag dul i mbun gníomhaíochta. Is féidir an íocaíocht sin a chomhlánú trí chabhair a bhunú faoi fhorbairt tuaithe; agus Ag an am céanna, leagtar síos sa rialachán scéim shimplithe le haghaidh feirmeoirí beaga (suas le 10 % den uasteorainn náisiúnta) a bheidh in ann, dá bhrí sin, íocaíocht cnapshuime a fháil in áit na n-íocaíochtaí díreacha go léir agus simpleofar cúrsaí riaracháin dá bhrí sin agus laghdófar ar oibleagáidí na bhfeirmeoirí sin maidir le glasú, tras-chomhlíonadh agus rialuithe. Cuirtear scéim tacaíochta cúpláilte deonaí ar fáil le haghaidh cineálacha áirithe feirmeoireachta nó le haghaidh córas talmhaíochta áirithe a mbaineann deacrachtaí ar leith dóibh agus a bhfuil tábhacht ag baint leo ar chúiseanna eacnamaíocha/sóisialta; cuirtear a mhéid tacaíochta is gá ar fáil chun na leibhéil reatha táirgthe a choinneáil (suas le 5 % den uasteorainn náisiúnta agus féidearthacht ann dul thar an leibhéal sin i gcásanna áirithe). Ina theannta sin, coinnítear sa rialachán an fhéidearthacht maidir le hÍocaíochtaí Díreacha Náisiúnta Comhlántacha don Bhulgáir agus don Rómáin, agus áirítear ann íocaíocht shonrach do chadás. I dtéarmaí simplithe, beidh an córas nua íocaíochtaí díreacha bunaithe ar chineál aonair de theidlíochtaí íocaíochta agus déanfaidh sé na rialacha aistrithe a chuíchóiriú, rud a shimpleoidh an bhainistíocht; beidh an creat dlí níos áisiúla d'úsáideoirí i ngeall ar na forálacha maidir le híocaíochtaí cúpláilte a chomhchuibhiú faoi cheannteideal amháin agus laghdófar ar chúrsaí riaracháin d'fheirmeoirí beaga agus cuirfear lena gcumas iomaíochta leis na ceanglais agus na nósanna imeachta simplithe. 4. IMPLEACHT BHUISÉADACH Foráiltear sa togra le haghaidh CAI gur cheart leanúint de chuid shuntasach de bhuiséad an AE a thiomnú don talmhaíocht, ó tharla go mbaineann tábhacht straitéiseach leis an gcomhbheartas talmhaíochta. Dá bhrí sin, agus de réir praghsanna reatha, tá sé beartaithe go ndíreoidh an CBT ar a chroíghníomhaíochtaí le EUR 317.2 billiún leithdháilte ar Cholún I agus EUR 101.2 billiún ar Cholún II feadh na tréimhse 2014-2020. Tá EUR 17.1 billiún de chistiú breise mar chomhlánadh ar chistiú Cholún I agus Cholún II. Is éard atá i gceist leis an gcistiú breise sin EUR 5.1 billiún i gcomhair taighde agus nuálaíochta, EUR 2.5 billiún i gcomhair sabháilteachta bia agus EUR 2.8 billiún i gcomhair tacaíocht bia do na daoine is díothaí faoi cheannteidil eile de chuid an CAI, chomh maith le EUR 3.9 billiún mar chúltaisce nua i gcomhair géarchéimeanna in earnáil na talmhaíochta agus suas le EUR 2.8 billiún sa Chiste Eorpach um Choigeartú don Domhandú lasmuigh den CAI. Dá bhrí sin is ionann an buiséad iomlán agus EUR 435.6 billiún feadh na tréimhse 2014-2020. Maidir le dáileadh tacaíochta i measc na mBallstát, tá sé beartaithe i gcás gach Ballstáit a fhaigheann íocaíochtaí díreacha atá faoi bhun 90 % de mheán an AE, go laghdófar an bhearna sin aon trian. Ríomhtar na huasmhéideanna náisiúnta sa rialachán maidir le híocaíochtaí díreacha ar an mbonn sin. Tá dáileadh tacaíochta ar fhorbairt tuaithe bunaithe ar chritéir oibiachtúla atá nasctha leis na cuspóirí beartais agus an dáileadh reatha á chur san áireamh. Amhail an cás faoi láthair, ba cheart rátaí cómhaoinithe ní b'airde a bheith ann chun leasa na réigiún lagfhorbartha, ar rátaí iad a bheidh feidhm acu maidir le bearta áirithe eile amhail aistriú eolais, grúpaí táirgeoirí, comhar agus Leader. Tabharfar roinnt solúbthachta isteach i gcás aistrithe idir colúin (suas le 5% d'íocaíochta díreacha): ó cholún I go colún II lena chur ar chumas na mBallstát a mbeartas forbartha tuaithe a threisiú, agus ó cholún II go colún I i gcás na mBallstát sin ina bhfuil leibhéal na n-íocaíochtaí díreacha fós faoi bhun 90% den mheán don AE. Tá mionsonraí an tionchair airgeadais a thiocfaidh as na tograí le haghaidh athchóiriú an CBT leagtha amach sa ráiteas airgeadais a ghabhann leis na tograí. 2011/0280 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear rialacha do scéimeanna íocaíochta dírí d'fheirmeoirí faoi scéimeanna tacaíochta faoi chuimsiú an chomhbheartais talmhaíochta TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43(2) de, Ag féachaint d'Ionstraim Aontachais 1979, agus go háirithe mír 6 de Phrótacal Uimh. 4 maidir le cadás atá ag gabháil leis, Ag féachaint don togra ón gCoimisiún Eorpach[7], Tar éis an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[8], Ag féachaint don tuairim ó Choiste na Réigiún[9], Tar éis dul i gcomhairle leis an Maoirseoir Eorpach ar Chosaint Sonraí[10], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Sa Teachtaireacht ón gCoimisiún chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal "An CBT as seo go 2020: Déileáil leis na dúshláin bhia, acmhainní nádúrtha agus chríche san am atá le teacht"[11] leagtar amach na dúshláin, na cuspóirí agus na treochtaí a d'fhéadfadh a bheith i ndán don Chomhbheartas Talmhaíocht (CBT) ó 2013 amach. I bhfianaise na díospóireachta i dtaobh na Teachtaireachta sin, ba cheart an CBT a athchóiriú le héifeacht ón 1 Eanáir 2014. Ba cheart don athchóiriú sin príomhionstraimí ar fad an CBT a chumhdach, lena n-áirítear Rialachán (CE) Uimh. 73/2009 ón gComhairle an 19 Eanáir 2009 lena mbunaítear comhrialacha do scéimeanna tacaíochta dírí d'fheirmeoirí faoin gcomhbheartas talmhaíochta agus lena mbunaítear scéimeanna áirithe tacaíochta d'fheirmeoirí, lena leasaítear Rialachán (CE) Uimh. 1290/2005, Rialachán (CE) Uimh. 247/2006, Rialachán (CE) Uimh. 378/2007 agus lena n-aisghairtear Rialachán (CE) Uimh. 1782/2003[12]. I bhfianaise raon feidhme an athchóirithe, is iomchuí Rialachán (CE) Uimh. 73/2009 a aisghairm agus téacs nua a chur ina ionad. Ba cheart don athchóiriú, a mhéid is féidir, forálacha a chuíchóiriú agus a shimpliú. (2) Ba cheart na buneilimintí ar fad a bhaineann le híocaíocht na tacaíochta ón Aontas le feirmeoirí a bheith sa Rialachán seo, agus ba cheart a shocrú ann na critéir agus na coinníollacha rochtana ar na híocaíochtaí sin a bhfuil dlúthbhaint acu leis na buneilimintí sin. (3) Ba cheart a shoiléiriú gur cheart feidhm a bheith ag Rialachán (AE) Uimh. [...] ó Pharlaimint na hEorpa agus ón gComhairle an... maidir leis an gcomhbheartas talmhaíochta a mhaoiniú[13], a bhainistiú agus monatóireacht a dhéanamh air [Rialachán cothrománach an CBT: HZR] agus ag na forálacha arna nglacadh dá bhun, maidir leis na bearta a leagtar amach sa Rialachán seo. Chun críche comhsheasmhachta le hionstraimí eile dlí a bhaineann leis an CBT, leagtar síos anois roinnt rialacha dá bhforáiltear faoi láthair i Rialachán (CE) Uimh. 73/2009, i Rialachán (AE) Uimh. [...][HZR], go háirithe rialacha a ráthaíonn comhlíonadh na n-oibleagáidí arna leagan síos le forálacha íocaíochta dírí, lena n‑áirítear seiceálacha agus cur i bhfeidhm beart riaracháin agus pionós riaracháin i gcás neamh-chomhlíonadh, rialacha a bhaineann le tras-chomhlíonadh amhail na ceanglais reachtúla bainistíochta, dea-riocht talmhaíochta agus comhshaoil, faireachán agus meastóireacht ar bhearta ábhartha agus ar rialacha a bhaineann le híocaíochtaí neamhdhlite. (4) Chun eilimintí áirithe neamhriachtanacha den Rialachán seo a fhorlíonadh nó a leasú, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh. Tá sé fíorthábhachtach go rachaidh an Coimisiún i mbun comhairliúcháin iomchuí le linn a oibre ullmhúcháin, comhairliúchán le saineolaithe san áireamh. Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar na doiciméid ábhartha a tharchur an tráth céanna, go tráthúil agus go hiomchuí chuig Parlaimint na hEorpa agus chuig an gComhairle. (5) Chun dálaí aonfhoirmeacha a áirithiú d'fhonn an Rialachán seo a chur chun feidhme, agus chun iomaíocht mhíchothrom nó idirdhealú idir feirmeoirí a sheachaint, ba cheart cumhachtaí cur chun feidhme a thabhairt don Choimisiún i ndáil leis na nithe seo: an uasteorainn náisiúnta bhliantúil a shocrú do scéim na híocaíochta bunúsaí; rialacha a ghlacadh maidir le hiarratais ar leithdháileadh teidlíochtaí íocaíochta; bearta a ghlacadh maidir le teidlíochtaí neamhghníomhachtaithe íocaíochta a chur ar ais sa chúlchiste náisiúnta; ceanglais a ghlacadh a bhaineann le fógra a thabhairt faoi theidlíochtaí íocaíochta a aistriú chuig na húdaráis náisiúnta agus na spriocdhátaí is gá do na fógraí sin a chomhlíonadh; an uasteorainn bhliantúil a leagan síos maidir le híocaíocht i leith cleachtas talmhaíochta atá chun leasa na haeráide agus an chomhshaoil; an uasteorainn bhliantúil a leagan síos maidir le híocaíocht i leith limistéar a bhfuil srianta sonracha nádúrtha iontu; an uasteorainn bhliantúil a leagan síos maidir le híocaíocht d'fheirmeoirí óga; na huasteorainneacha bliantúla a leagan síos maidir le tacaíocht chúpláilte dheonach; rialacha a ghlacadh maidir leis an nós imeachta um chinntí a mheasúnú agus a fhormheas faoi chuimsiú na tacaíochta cúpláilte deonaí; rialacha a ghlacadh maidir leis an nós imeachta um údarú agus um fhógra a thabhairt do na táirgeoirí a bhaineann le húdarú na talún agus cineálacha cadáis chun críocha na híocaíochta i leith bairr shonraigh le haghaidh cadáis; foráil a dhéanamh i ndáil le rialacha maidir le ríomh an laghdaithe ar mhéid na híocaíochta i leith bairr shonraigh le haghaidh cadáis; rialacha a ghlacadh maidir le ceanglais ghinearálta maidir le fógra a thabhairt. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú chumhachtaí chur chun feidhme an Choimisiúin[14]. (6) Ba cheart don Choimisiún gníomhartha cur chun feidhme a bheidh infheidhme láithreach bonn a ghlacadh, nuair a éilíonn forais phráinneacha ríthábhachtacha é, agus ar mhórchúiseanna cuí-réasúnaithe a bhaineann le bearta eisceachtúla bainistíochta, ar bearta iad a bheartaítear chun fadhbanna práinneacha gan coinne a tharlaíonn i mBallstát amháin nó nós mó a réiteach. (7) Is féidir cuspóirí an Rialacháin seo a bhaint amach ar bhealach níos éifeachtúla ar leibhéal an Aontais trí bhíthin ráthaíocht ilbhliantúil ar mhaoiniú an Aontais agus trí dhíriú ar thosaíochtaí soiléire sainithe, i bhfianaise na nasc idir an Rialachán seo agus ionstraimí eile an CBT, na mbearnaí idir na ceantair tuaithe éagsúla agus acmhainní airgeadais teoranta na mBallstát in Aontas atá méadaithe. Dá bhrí sin, tá an Rialachán seo ag luí le prionsabal na coimhdeachta mar atá leagtha amach in Airteagal 5(3) den Chonradh ar an Aontas Eorpach. Ós rud é go bhfuil raon feidhme an Rialacháin seo teoranta don mhéid is gá chun na cuspóirí a bhaint amach, urramaíonn sé freisin prionsabal na comhréireachta mar atá leagtha amach in Airteagal 5(4) den Chonradh sin. (8) Chun reachtaíocht nua maidir le scéimeanna tacaíochta a fhéadfar a ghlacadh tar éis theacht i bhfeidhm an Rialacháin seo a chur san áireamh, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh chun críche liosta na scéimeanna tacaíochta a chumhdaíonn an Rialachán seo a leasú. (9) Chun eilimintí nua sonracha a chur san áireamh agus chun cosaint chearta na dtairbhithe a ráthú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche tuilleadh sainmhínithe a leagan síos maidir leis an rochtain ar thacaíocht faoin Rialachán seo, lena mbunófar an creat faoina saineoidh na Ballstáit íosmhéid na ngníomhaíochtaí atá le déanamh i limistéir a choinnítear de ghnáth i riocht atá oiriúnach d'innilt nó do shaothrú mar aon leis an critéir is gá d'fheirmeoirí a chomhlíonadh sular féidir iad a ainmniú mar fheirmeoirí a d'urramaigh an oibleagáid maidir leis an limistéar talmhaíochta a choimeád i riocht atá oiriúnach do tháirgeadh agus na critéir chun barrachas féar agus foráiste luibhigh eile a chinneadh i ndáil le féarach buan. (10) Chun cosaint chearta na dtairbhithe a ráthú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha a ghlacadh maidir leis an mbonn le ríomh laghduithe a chuirfidh na Ballstáit i bhfeidhm maidir le feirmeoirí de bhun chur i bhfeidhm an smachta airgeadais. (11) D'fhonn a áirithiú go gcomhlíonfaidh na méideanna atá ann chun an CBT a mhaoiniú na huasteorainneacha bliantúla dá dtagraítear in Airteagal 16(1) de Rialachán (AE) Uimh. [...] [HZR], ba cheart leanúint leis an gcoigeartú ar leibhéal na tacaíochta dírí do gach bliain féilire. Níor cheart coigeartú na n-íocaíochtaí díreacha a chur i bhfeidhm ach ar íocaíochtaí atá le deonú d'fheirmeoirí ar íocaíochtaí iad atá níos mó ná EUR 5 000 sa bhliain chomhfhreagrach féilire. Ag cur san áireamh leibhéil na n‑íocaíochtaí díreacha d'fheirmeoirí sa Bhulgáir agus sa Rómáin faoi chuimsiú chur i bhfeidhm an tsásra céimnithe-isteach maidir leis na híocaíochtaí díreacha ar fad a dheonaítear sna Ballstáit sin, níor cheart feidhm a bheith ag an ionstraim um smacht airgeadais sin sna Ballstáit sin ach go dtí an 1 Eanáir 2016 amach. (12) Chun na forbairtí a bhaineann le huasmhéideanna iomlána na n-íocaíochtaí díreacha a d'fhéadfaí a dheonú a chur san áireamh, lena n-áirítear na forbairtí atá mar thoradh ar na cinntí atá le glacadh ag na Ballstáit maidir le haistrithe idir an chéad cholún agus an dara colún, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 190 den Chonradh chun críche na huasteorainneacha náisiúnta agus na glan-uasteorainneacha atá leagtha amach sa Rialachán seo a athbhreithniú. (13) Léiríonn taithí a fuarthas ó na scéimeanna éagsúla tacaíochta d'fheirmeoirí a chur i bhfeidhm, gur deonaíodh tacaíocht i roinnt cásanna do thairbhithe nach raibh a gcuspóir gnó dírithe ar ghníomhaíocht talmhaíochta, nó nach raibh a gcuspóir gnó dírithe ach i bpáirt ar ghníomhaíocht talmhaíochta, amhail aerfoirt, cuideachtaí iarnróid, cuideachtaí eastáit réadaigh agus cuideachtaí a bhainistíonn ionaid spóirt. Chun spriocdhíriú níos fearr tacaíochta a áirithiú, ba cheart do na Ballstáit staonadh ó íocaíochtaí díreacha a dheonú do na daoine nádúrtha agus dlítheanacha sin. Cuireann feirmeoirí beaga páirtaimseartha go díreach le beocht limistéar tuaithe agus ar an gcúis sin níor cheart cosc a chur le híocaíochtaí díreacha a dheonú dóibh. (14) Chun ró-ualach riaracháin a bhfuil bainistíocht íocaíochtaí ar mhéideanna beaga ina chúis leis a sheachaint, ba cheart do na Ballstáit, de ghnáth, staonadh ó íocaíochtaí díreacha a dheonú i gcás ina mbeadh an íocaíocht níos lú ná EUR 100 nó ina mbeadh achar incháilithe an ghabháltais a bhfuil íocaíocht á héileamh ina leith níos lú ná heicteár amháin. Mar sin féin, toisc go bhfuil éagsúlachtaí móra idir struchtúir gheilleagair talmhaíochta na mBallstát agus toisc go bhféadfadh éagsúlachtaí suntasacha a bheith eatarthu agus an meánstruchtúr feirme san Aontas, ba cheart cead a bheith ag na Ballstáit íostáirsigh a chur i bhfeidhm a chuireann san áireamh a staid féin. De bharr an struchtúir feirmeoireachta a bheith an-sonrach sna réigiúin is forimeallaí agus sna hoileáin Aeigéacha bheaga, ba cheart do na Ballstáit a bheith in ann cinneadh a dhéanamh ar cheart íostáirseach a bheith i bhfeidhm sna réigiúin sin. Ina theannta sin, ba cheart caoi a bheith ag na Ballstáit a roghnú go gcuirfí chun feidhme ceann amháin den dá chineál íostáirseach, ag cur san áireamh saintréithe na struchtúr sna hearnálacha feirmeoireachta sin. Toisc go bhféadfaí íocaíocht a dheonú d'fheirmeoirí a dtugtar feirmeoirí "gan ghabháltas" orthu, ní bheadh éifeacht ag cur i bhfeidhm na táirsí heicteárbhunaithe. Ba cheart feidhm a bheith ag an íosmhéid a bhaineann le tacaíocht i leith na bhfeirmeoirí sin, dá bhrí sin. Chun cóireáil chomhionann feirmeoirí a bhfuil a n-íocaíochtaí díreacha faoi réir céimniú-isteach sa Bhulgáir agus sa Rómáin a áirithiú, ba cheart an íostáirseach a bheith bunaithe ar na méideanna deireanacha a bheidh le deonú ag deireadh an phróisis chéimnithe-isteach. (15) Saintréith de leithdháileadh tacaíochta ioncaim dhírigh i measc feirmeoirí is ea méideanna díréireacha íocaíochtaí a bheith á leithdháileadh ar líon réasúnta beag tairbhithe móra. De thoradh barainneachta méide, ní bhíonn an leibhéal céanna tacaíochta aonadaí de dhith ar na tairbhithe móra chun cuspóir na tacaíochta ioncaim a bhaint amach go héifeachtúil. Ina theannta sin, is éasca do na tairbhithe móra feidhmiú le leibhéil níos ísle tacaíochta aonadaí de bharr a gcumas oiriúnaithe. Tá sé cothrom, dá bhrí sin, córas a thabhairt isteach do thairbhithe móra ina n-ísleofar de réir a chéile an leibhéal tacaíochta agus ina gcuirfear uasteorainn leis ar deireadh chun leithdháileadh íocaíochtaí idir feirmeoirí a fheabhsú. Ba cheart a chur san áireamh in a leithéid de chóras, áfach, déine na hoibre tuarastail chun tionchar díréireach ar fheirmeacha móra le líon ard fostaithe a sheachaint. Níor cheart feidhm a bheith ag na huasleibhéil sin maidir le híocaíochtaí arna ndeonú do chleachtais talmhaíochta atá chun leasa na haeráide agus an chomhshaoil toisc go bhféadfaí cuspóirí tairbheacha na gcleachtas a mhaolú dá gcuirfí i bhfeidhm na huasleibhéil sin. Chun go mbeidh éifeacht ag an uasteorannú, ba cheart do na Ballstáit roinnt critéar a leagan síos ionas nach rachaidh feirmeoirí i muinín cleachtas mí-úsáideach chun éalú óna éifeachtaí. Ba cheart do na fáltais ó laghdú agus ó uasteorannú íocaíochtaí le tairbhithe móra fanacht sna Ballstáit inar gineadh iad agus ba cheart iad a úsáid chun tionscadail a mhaoiniú agus méid suntasach a thabhairt don nuálaíocht faoi Rialachán (AE) Uimh. [...] ó Pharlaimint na hEorpa agus ón gComhairle an... maidir le tacaíocht d'fhorbairt na tuaithe ón gCiste Eorpach Talmhaíochta um Fhorbairt Tuaithe (CETFT)[15] [RFT]. (16) Chun cur chun feidhme an uasteorannaithe a éascú, go háirithe maidir leis na nósanna imeachta chun íocaíochtaí díreacha a dheonú d'fheirmeoirí agus na haistrithe comhfhreagracha chuig forbairt tuaithe, ba cheart glan-uasteorainneacha a chinneadh do gach Ballstát chun na híocaíochtaí atá le déanamh le feirmeoirí a theorannú tar éis an uasteorannú a chur i bhfeidhm. Chun tréithe na tacaíochta CBT a chur san áireamh, tacaíocht arna deonú i gcomhréir le Rialachán (CE) Uimh. 247/2006 ón gComhairle an 30 Eanáir 2006 lena leagtar síos bearta sonracha le haghaidh talmhaíochta sna réigiúin is forimeallaí san Aontas[16], agus Rialachán (CE) Uimh. 1405/2006 ón gComhairle an 18 Meán Fómhair 2006 lena leagtar síos bearta sonracha le haghaidh talmhaíochta i bhfabhar na n‑oileán Aigéach beag agus lena leasaítear Rialachán (CE) Uimh. 1782/2003[17], agus ós rud é nach bhfuil na híocaíochtaí díreacha sin faoi réir uasteorannú, níor cheart na híocaíochtaí díreacha sin a áireamh i nglan-uasteorainn na mBallstát lena mbaineann. (17) Maidir le forálacha an Rialacháin seo a bhféadfadh tionchar a bheith acu ar iompar Ballstáit a d'fhéadfadh bheith i dteideal Státchabhrach, ba cheart a shonrú go ndéantar iad a eisiamh ó chur i bhfeidhm na rialacha maidir le Státchabhair ós rud é go bhfuil ar áireamh iontu, coinníollacha iomchuí maidir le tacaíocht a dheonú, nó toisc go bhforáiltear iontu go ndéanfaidh an Coimisiún na coinníollacha sin a ghlacadh, chun saobhadh míchuí na hiomaíochta a chosc. (18) Chun cuspóirí an CBT a bhaint amach, d'fhéadfadh sé gur ghá na scéimeanna tacaíochta a chur in oiriúint d'fhorbairtí atá ag athrú, laistigh de theorainneacha gearra ama más gá. Dá bhrí sin, is gá foráil a dhéanamh maidir le hathbhreithniú féideartha ar na scéimeanna, go háirithe i bhfianaise forbairtí eacnamaíocha nó an choir bhuiséadaigh, d'fhonn a chur in iúl nach féidir leis na tairbhithe bheith ag súil go bhfanfaidh coinníollacha tacaíochta mar atá. (19) Feirmeoirí sna Ballstáit sin a d'aontaigh don Aontas Eorpach an 1 Bealtaine 2004 nó ina dhiaidh sin, fuair siad íocaíochtaí díreacha ag leanúint as meicníocht chéimnithe‑isteach dá bhforáiltear sna hIonstraimí Aontachais ábhartha. Maidir leis an mBulgáir agus an Rómáin, beidh an mheicníocht sin fós i bhfeidhm in 2014 agus in 2015. Ina theannta sin, bhí cead ag na Ballstáit sin íocaíochtaí náisiúnta díreacha comhlántacha a dheonú. Ba cheart an fhéidearthacht na híocaíochtaí sin a dheonú a choimeád i gcás na Bulgáire agus na Rómáine go dtí go mbeidh siad céimnithe-isteach ina n-iomláine. (20) Chun a áirithiú go ndéanfar an tacaíocht a leithdháileadh níos fearr ar thalamh talmhaíochta san Aontas, lena n-áirítear talamh na mBallstát sin a chur i bhfeidhm an scéim íocaíochta aonair limistéir a bunaíodh faoi Rialachán (CE) Uimh. 73/2009, ba cheart scéim nua íocaíochta bunúsaí a chur in ionad na scéime íocaíochta aonair a bunaíodh faoi Rialachán (CE) Uimh. 1782/2003 ón gComhairle an 29 Meán Fómhair 2003 lena mbunaítear comhrialacha do scéimeanna íocaíochta dírí faoin gcomhbheartas talmhaíochta agus lena mbunaítear scéimeanna áirithe tacaíochta d'fheirmeoirí[18], agus a leantar leis faoi Rialachán (CE) Uimh. 73/2009, inar tugadh le chéile sásraí tacaíochta a bhí ann cheana in aon scéim amháin d'íocaíochtaí díreacha díchúpláilte. Dá ndéanfaí amhlaidh, rachadh na teidlíochtaí íocaíochta arna bhfáil faoi na Rialacháin sin in éag agus leithdháilfí cinn nua, a bheadh bunaithe fós ar líon na heicteár incháilithe atá ar fáil do na feirmeoirí sa chéad bhliain ina gcuirtear an scéim chun feidhme. (21) De thoradh earnálacha éagsúla a bheith á gcomhtháthú i ndiaidh a chéile isteach sa scéim íocaíochta aonair, agus de thoradh na tréimhse a thugtar d'fheirmeoirí a ngnó a chur in ord ina dhiaidh sin, tá sé ag éirí níos deacra cúis chuí a thabhairt leis na difríochtaí suntasacha aonair i leibhéal na tacaíochta in aghaidh an heicteáir d'fheirmeoirí, ar difríochtaí iad atá mar thoradh ar úsáid tagairtí stairiúla. Dá bhrí sin, ba cheart tacaíocht ioncaim dhírigh a leithdháileadh níos cothroime ar na Ballstáit, tríd an nasc le tagairtí stairiúla a laghdú agus ag féachaint do chomhthéacs foriomlán bhuiséad an Aontais. Chun leithdháileadh níos cothroime tacaíochta dírí a áirithiú, agus na héagsúlachtaí atá ann i gcónaí idir leibhéil tuarastail agus costais inchuir a chur san áireamh, ba cheart leibhéil na tacaíochta dírí in aghaidh an heicteáir a choigeartú de réir a chéile. Ba cheart do na Ballstáit ina bhfuil íocaíochtaí díreacha faoin meánleibhéal 90 %, aon trian den bhearna idir a leibhéal reatha agus an leibhéal sin a dhúnadh. Maoineoidh gach Ballstát an cóineasú sin go comhréireach le híocaíochtaí díreacha atá níos mó ná meán an Aontais. Ina theannta sin, ba cheart luach comhionann aonaid a bheith ag gach teidlíocht íocaíochta a ghníomhachtófar in 2019 i mBallstát nó i réigiún tar éis iad a chóineasú go dtí an luach sin, rud ba cheart a dhéanamh le linn na hidirthréimhse céim ar chéim. Chun iarmhairtí airgeadais a chuirfeadh isteach ar fheirmeoirí a sheachaint, áfach, ba cheart cead a bheith ag na Ballstáit a d'úsáid an scéim íocaíochta aonair, agus go háirithe an múnla stairiúil, tosca stairiúil a chur san áireamh i bpáirt agus iad ag ríomh luach na dteidlíochtaí íocaíochta sa chéad bhliain a chuirfear an scéim nua i bhfeidhm. Sa chéad díospóireacht eile ar an gCreat Airgeadais Ilbhliantúil don tréimhse dar tús 2021, ba cheart díriú ar chuspóir an chóineasaithe iomláin a bhainfear amach thrí tacaíocht dhíreach a leithdháileadh go cothrom ar fud an Aontais Eorpaigh . (22) Léiríonn an taithí a fuarthas le cur i bhfeidhm na scéime íocaíochta aonair, gur cheart cuid dá príomheilimintí a choinneáil, lena n-áirítear cinneadh na n-uasteorainneacha náisiúnta d'fhonn a áirithiú nach rachaidh an leibhéal iomlán tacaíochta thar na srianta atá ar an mbuiséad faoi láthair. Ba cheart do na Ballstáit leanúint de chúlchiste náisiúnta a fheidhmiú ba cheart a úsáid chun rannpháirtíocht feirmeoirí nua óga sa scéim a éascú, nó a d'fhéadfaí a úsáid chun riachtanais shonracha i réigiúin áirithe a chur san áireamh. Ba cheart na rialacha maidir le haistriú agus úsáid teidlíochtaí íocaíochta a choinneáil ach simpliú a dhéanamh air, nuair is féidir. (23) Chun cosaint chearta na dtairbhithe a ráthú agus chun na cásanna sonracha a shoiléiriú a d'fhéadfadh teacht chun cinn agus scéim na híocaíochta bunúsaí á cur i bhfeidhm, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha a ghlacadh maidir le hincháilitheacht agus an rochtain i ndáil le scéim na híocaíochta bunúsaí d'fheirmeoirí i gcás oidhreachta agus oidhreachta ionchais, oidhreachta faoi léas, athrú ar stádas nó ar ainmniúchán dlíthiúil agus i gcás chumasc nó scoilteadh an ghabháltais; rialacha a ghlacadh maidir le luach agus líon a ríomh nó maidir leis an méadú ar luach na dteidlíochtaí íocaíochta i ndáil le leithdháileadh na dteidlíochtaí íocaíochta, lena n‑áirítear rialacha maidir le luach nó líon sealadach teidlíochtaí nó méadú sealadach ar theidlíochtaí a bheith ann a leithdháiltear ar bhonn an iarratais ón bhfeirmeoir, rialacha maidir le coinníollacha maidir le luach agus líon sealadach agus cinntitheach na dteidlíochtaí íocaíochta a bhunú, agus maidir leis na cásanna ina bhféadfadh conradh díolacháin nó conradh léis difear a dhéanamh do leithdháileadh na dteidlíochtaí íocaíochta; rialacha a ghlacadh maidir le luach agus líon na dteidlíochtaí íocaíochta a fhaightear ón gcúlchiste náisiúnta a ríomh; rialacha a ghlacadh maidir le luach aonaid na dteidlíochtaí íocaíochta a mhodhnú i gcás céatadán na dteidlíochtaí íocaíochta agus critéir chun teidlíochtaí íocaíochta a leithdháileadh de bhun úsáid an chúlchiste agus ar na feirmeoirí nár chuir isteach iarratas ar thacaíocht in 2011. (24) Chun bainistíocht chuí na dteidlíochtaí íocaíochta a áirithiú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha a ghlacadh maidir le teidlíochtaí íocaíochta a dhearbhú agus a ghníomhachtú. (25) Maidir le cnáib, ba cheart bearta sonracha a choinneáil chun a áirithiú nach bhféadfaí barra mídhleathacha a chur i bhfolach i measc na mbarr is incháilithe don íocaíocht bhunúsach, rud a mbeadh tionchar diúltach aige ar chomheagraíocht an mhargaidh cnáibe. Níor cheart, dá bhrí sin, leanúint de bheith ag deonú íocaíochtaí ach amháin i gcás limistéar ina bhfuil cineálacha cnáibe curtha a bhfuil ráthaíochtaí áirithe ag gabháil leo ó thaobh chion na substainte síceatrópaí. Chun sláinte phoiblí a chosaint, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh chun críche rialacha a ghlacadh faoina ndeonófar íocaíochtaí ar choinníoll go n-úsáidfear síolta deimhnithe de chineálacha áirithe cnáibe agus lena sainítear an nós imeachta maidir le cineálacha cnáibe a chinneadh agus a gcion theitrihidreacannaibionóil a fhíorú. (26) Ar cheann de chuspóirí an CBT nua tá feidhmíocht an chomhshaoil a fheabhsú trí bhíthin ghné éigeantach maidir le "glasú" a chur sna híocaíochtaí díreacha, rud a thacóidh le cleachtais talmhaíochta atá chun leasa na haeráide agus an chomhshaoil ar fud an Aontais. Chun na críche sin, ba cheart do na Ballstáit cuid dá n‑uasteorainneacha náisiúnta a úsáid le haghaidh íocaíochtaí díreacha chun íocaíocht bhliantúil a dheonú, sa bhreis ar an íocaíocht bhunúsach, do chleachtais éigeantacha a leanfaidh feirmeoirí a bheidh ag dul i ngleic le spriocanna beartais aeráide agus comhshaoil mar ábhar tosaíochta. Gníomhaíochtaí simplí, ginearálta, neamh‑chonarthacha agus bliantúla ba cheart a bheith sna cleachtais sin ar mhó iad ná tras‑chomhlíonadh agus a mbeadh baint acu leis talmhaíocht, gníomhaíochtaí amhail éagsúlú barr, féarach buan a choimeád agus limistéir éiceolaíochtdhírithe. Toisc gur cleachtais éigeantacha iad, ba cheart iad a bheith ábhartha d'fheirmeoirí a bhfuil a ngabhaltás suite, ina n-iomláine nó i bpáirt, i limistéir "Natura 2000" arna gcumhdach le Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flora fiáine a chaomhnú[19] agus le Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú[20] ar chuntar go bhfuil na cleachtais sin ag luí le cuspóirí na dTreoracha sin. Feirmeoirí a chomhlíonann na coinníollacha atá leagtha síos i Rialachán (CE) Uimh. 834/2007 ón gComhairle an 28 Meitheamh 2007 maidir le táirgeadh orgánach agus lipéadú táirgí orgánacha agus lena n‑aisghairtear Rialachán (CEE) Uimh. 2092/91[21], ba cheart don "glasú" dul chun tairbhe dóibh gan oibleagáid a bheith orthu aon ní eile a chomhlíonadh, i bhfianaise na sochar aitheanta a bhaineann le córais orgánacha feirmeoireachta don chomhshaol. Mura n‑urramaítear an "glasú", pionóis ar bhonn Airteagal 65 de Rialachán (AE) Uimh. [...] [HZR] ba cheart a bheith mar thoradh air sin. (27) Chun a áirithiú go gcuirfear i bhfeidhm ar bhealach comhréireach agus neamh‑idirdhealaitheach na hoibleagáidí a bhaineann le beart an éagsúlaithe barr agus go mbeidh cosaint níos fearr don chomhshaol mar thoradh air, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh chun críche an tsainmhínithe ar "barr" agus rialacha maidir cur i bhfeidhm an bhirt a ghlacadh. (28) Chun a áirithiú go gcoimeádfaidh feirmeoirí an talamh atá faoi fhéarach buan mar atá, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha a ghlacadh maidir le cur i bhfeidhm an bhirt. (29) Chun a áirithiú go gcuirfear chun feidhme an beart i ndáil leis an limistéar éiceolaíochtdhírithe ar bhealach éifeachtúil agus comhtháite, agus sonraíochtaí na mBallstát á gcur san áireamh ag an am céanna, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh chun críche sainiú níos mine a dhéanamh ar na cineálacha limistéar éiceolaíochtdhírithe a luaitear faoin mbeart sin agus chun críche limistéir eile éiceolaíochtdhírithe a chur leo agus a shainiú, limistéir a fhéadfar a chur san áireamh chun an céatadán dá dtagraítear sa bheart sin a urramú. (30) Chun forbairt inbhuanaithe na talmhaíochta a chur chun cinn i limistéir a bhfuil srianta sonracha nádúrtha iontu, ba cheart do na Ballstáit a bheith in ann cuid dá n‑uasteorainneacha náisiúnta a úsáid le haghaidh íocaíochtaí díreacha chun íocaíocht bhliantúil limistéarbhunaithe a dheonú, sa bhreis ar an íocaíocht bhunúsach, do gach feirmeoir atá ag obair sna limistéir sin. Níor cheart an íocaíocht sin a chur in ionad na tacaíochta arna tabhairt faoi chláir forbartha tuaithe agus níor cheart í a dheonú d'fheirmeoirí i limistéir a ainmníodh i gcomhréir le Rialachán (CE) Uimh. 1698/2005 ón gComhairle an 20 Meán Fómhair 2005 maidir le tacaíocht d'fhorbairt na tuaithe ón gCiste Eorpach Talmhaíocht um Fhorbairt Tuaithe (CETFT)[22], ach nár ainmníodh i gcomhréir le hAirteagal 46(1) de Rialachán (AE) Uimh. [...] ó Pharlaimint na hEorpa agus ón gComhairle an ... maidir le tacaíocht d'fhorbairt na tuaithe ón gCiste Eorpach Talmhaíocht um Fhorbairt Tuaithe (CETFT) [23][RFT]. (31) Dúshlán airgeadais is ea an ghníomhaíocht nua eacnamaíoch atá á cruthú agus á forbairt in earnáil na talmhaíochta ag feirmeoirí óga agus gné is ea é ba cheart a mheas agus íocaíochtaí díreacha á leithdháileadh agus á spriocdhíriú. Tá an fhorbairt sin riachtanach ar mhaithe le hiomaíocht in earnáil na talmhaíochta san Aontas agus, ar an gcúis sin, ba cheart tacaíocht ioncaim a sholáthar d'fheirmeoirí óga atá ag dul i mbun gníomhaíochtaí talmhaíochta den chéad uair chun bunú na ngníomhaíochtaí sin a éascú agus chun cabhrú leo coigeartú struchtúrtha a dhéanamh ar a ngabháltas ina dhiaidh sin. Ba cheart do na Ballstáit a bheith in ann cuid dá n‑uasteorainneacha náisiúnta a úsáid le haghaidh íocaíochtaí díreacha chun íocaíocht bhliantúil limistéarbhunaithe, sa bhreis ar an íocaíocht bhunúsach, a dheonú d'fheirmeoirí óga. Níor cheart an tacaíocht sin a dheonú ach le linn tréimhse cúig bliana ar a mhéad, ós rud é nár cheart go gcumhdódh sé ach tréimhse tosaigh an ghnó, agus níor cheart áis oibriúcháin a dhéanamh de. (32) Chun cosaint chearta na dtairbhithe a ráthú agus chun nach ndéanfar dealú eatarthu, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche na ndálaí faoinar féidir duine dlítheanach a mheas le bheith incháilithe chun an íocaíocht d'fheirmeoirí óga a fháil, go háirithe cur i bhfeidhm na teorann aoise ar dhuine nádúrtha amháin nó níos mó ar cuid den duine dlítheanach é/iad. (33) Ba cheart cead a bheith ag na Ballstáit cuid dá n-uasteorainneacha náisiúnta a úsáid le haghaidh íocaíochtaí díreacha i leith tacaíochta cúpláilte in earnálacha áirithe i gcásanna atá sainithe go soiléir. Ba cheart na hacmhainní a fhéadfar a úsáid le haghaidh aon tacaíochta cúpláilte a theorannú go leibhéal iomchuí, agus deonú na tacaíochta sin sna Ballstáit nó sna réigiúin shonracha a mbaineann staideanna ar leith leo a cheadú ag an am céanna, i gcás ina bhfuil tábhacht ar leith le cineálacha sonracha feirmeoireachta nó earnálacha sonracha talmhaíochta ar chúiseanna eacnamaíocha, talmhaíochta agus/nó sóisialta. Ba cheart cead a thabhairt do na Ballstáit suas le 5 % dá n-uasteorainneacha náisiúnta a úsáid le haghaidh na tacaíochta sin, nó 10 % i gcás inar mó ná 5 % a leibhéal tacaíochta cúpláilte i mbliain amháin ar a laghad sa tréimhse 2010‑2013. Le formheas ón gCoimisiún, ba cheart cead a bheith ag na Ballstáit atá os cionn 10 % dá n-uasteorainn náisiúnta a úsáid, áfach, i gcásanna a bhfuil údar maith tugtha leo agus ina léirítear riachtanais íogaire áirithe i a bheith i réigiún ar leith. Níor cheart tacaíocht chúpláilte a dheonú ach a mhéid is gá chun dreasacht a chruthú na leibhéil reatha táirgthe a choinneáil sna réigiúin sin. Ba cheart an tacaíocht sin a bheith ar fáil freisin d'fheirmeoirí a bhfuil ar seilbh acu, an 31 Nollaig 2013, teidlíochtaí íocaíochta speisialta arna leithdháileadh faoi Rialachán (CE) Uimh. 1782/2003 agus Rialachán (CE) Uimh. 73/2009 agus nach bhfuil heicteáir incháilithe acu chun teidlíochtaí íocaíochta a ghníomhachtú. Maidir leis an tacaíocht chúpláilte dheonach ar mó é ná 10 % den uasteorainn náisiúnta bhliantúil arna socrú le haghaidh gach Ballstáit a fhormheas, ba cheart a thabhairt de chumhacht don Choimisiún gníomhartha cur chun feidhme a ghlacadh gan Rialachán (AE) Uimh. 182/2011 a chur chun feidhme. (34) Chun a áirithiú go n-úsáidfear cistí an Aontais ar bhealach éifeachtúil agus spriocdhírithe, agus chun cistiú dúbailte faoi ionstraimí tacaíochta cosúla eile a sheachaint, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh chun críche rialacha a ghlacadh maidir leis na coinníollacha chun tacaíocht chúpláilte dheonach a dheonú agus maidir lena chomhsheasmhacht le bearta eile de chuid an Aontais agus maidir le cruinniú tacaíochta. (35) Maidir le tacaíocht d'earnáil an chadáis, faoi Rialachán (CE) Uimh. 73/2009 measadh go raibh sé riachtanach go leanfadh cuid den Rialachán sin de bheith nasctha le saothrú cadáis trí bhíthin íocaíochta i leith bairr shonraigh in aghaidh an heicteáir incháilithe chun a áirithiú nach mbeadh aon saobhadh táirgthe ann sna réigiúin ina dtáirgtear cadás, agus na tosca ar fad a bhfuil tionchar acu ar an rogha sin á gcur san áireamh. Ba cheart an rogha sin a choimeád i gcomhréir leis na cuspóirí atá leagtha amach i bPrótacal Uimh. 4 maidir le cadás atá ag gabháil le hIonstraim Aontachais 1979. (36) Ionas go bhféadfar an íocaíocht i leith bairr shonraigh le haghaidh cadáis a chur i bhfeidhm go héifeachtúil, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha agus coinníollacha a ghlacadh maidir le talamh agus cineálacha a údarú i ndáil leis an íocaíocht i leith bairr shonraigh le haghaidh cadáis agus rialacha maidir leis na coinníollacha chun an íocaíocht sin a dheonú, maidir leis na ceanglais incháilitheachta agus na cleachtais agranamaíocha, maidir leis na critéir chun eagraíochtaí idirchraoibhe a mheas, maidir le hoibleagáidí táirgeoirí agus rialacha i gcás nach n‑urramaíonn an eagraíocht idirchraoibhe formheasta na critéir sin. (37) Rinneadh foráil i gCaibidil 2 de Rialachán (CE) Uimh. 637/2008 ón gComhairle an 23 Meitheamh 2008 lena leasaítear Rialachán (CE) Uimh. 1782/2003 agus lena mbunaítear cláir náisiúnta athstruchtúraithe d'earnáil an chadáis[24], go bhfuil ar gach Ballstát a tháirgeann cadás dréachtchlár athstruchtúraithe ceithre bliana a chur faoi bhráid an Choimisiúin gach ceithre bliana, agus é a chur faoina bhráid an chéad uair faoin 1 Eanáir 2009, nó aon dréachtchlár modhnuithe athstruchtúraithe amháin a chumhdóidh ocht mbliana a chur faoi bhráid an Choimisiúin faoin 31 Nollaig 2009. Is léir ón taithí a fuarthas go bhféadfaí freastal níos fearr ar athstruchtúrú earnáil an chadáis le bearta eile, lena n‑áirítear na bearta sin atá faoi chlárú forbartha tuaithe arna mhaoiniú faoi Rialachán (AE) Uimh. [...] [RFT], rud a d'fhágfadh go bhféadfaí comhordú níos fearr a dhéanamh le bearta in earnálacha eile. Ba cheart cearta faighte agus ionchais dhlisteanacha gnóthas atá bainteach cheana féin le cláir athstruchtúraithe a urramú, áfach. Ba cheart, dá bhrí sin, leanúint leis na cláir leanúnacha ceithre bliana nó ocht mbliana atá i bhfeidhm faoi láthair go deireadh a dtréimhse. Ag deireadh na tréimhse sin, áfach, ba cheart deireadh a chur leis na cláir sin. D'fhéadfaí na cistí atá ar fáil ó na cláir ceithre bliana a chomhtháthú ansin sna cistí Aontais atá ar fáil do bhearta faoi fhorbairt tuaithe ó 2014 amach. Ní bheadh na cistí a bheidh ar fáil ag deireadh na gclár ocht mbliana úsáideach sna cláir forbartha tuaithe in 2018 i ngeall ar an tréimhse cláraithe agus, dá bhrí sin, b'fhearr iad a aistriú go scéimeanna tacaíochta faoin Rialachán seo, dá bhforáiltear cheana féin sa dara fomhír d'Airteagal 5(2) de Rialachán (CE) Uimh. 637/2008. Beidh Rialachán (CE) Uimh. 637/2008 imithe i léig, dá bhrí sin, ón 1 Eanáir 2014 amach nó ón 1 Eanáir 2018 i ndáil le Ballstáit a bhfuil clár ceithre bliana nó ocht mbliana acu faoi seach. Ba cheart, dá bhrí sin, Rialachán (CE) Uimh. 637/2008 a aisghairm. (38) Ba cheart scéim shimplí shonrach le haghaidh feirmeoirí beaga a chur i bhfeidhm chun na costais riaracháin a bhaineann le tacaíocht dhíreach a bhainistiú agus a rialú a laghdú. Chun na críche sin, ba cheart íocaíocht cnapshuime a bhunú a chuirfear in ionad na n‑íocaíochtaí díreacha ar fad. Ba cheart rialacha a thabhairt isteach chun simpliú mór a dhéanamh ar fhoirmiúlachtaí trí na hoibleagáidí a chuirtear ar fheirmeoirí beaga a laghdú, oibleagáidí amhail iad sin a bhaineann le hiarratas a dhéanamh ar thacaíocht, le cleachtais talmhaíochta atá chun leasa na haeráide agus an chomhshaoil, le tras-chomhlíonadh agus le rialaithe mar atá leagtha síos i Rialachán (AE) Uimh. [...] [HZR], gan gnóthú chuspóirí foriomlána an athchóirithe a chur i mbaol, agus ar an tuiscint go bhfuil feidhm ag reachtaíocht an Aontais dá dtagraítear in Iarscríbhinn II a ghabhann le Rialachán (AE) Uimh. [..] [HZR] i ndáil le gach feirmeoir. Ba cheart é a bheith mar chuspóir na scéime sin tacú leis an struchtúr talmhaíochta atá ann cheana i bhfeirmeacha beaga an Aontais gan dul i ngleic le forbairt struchtúrtha i dtreo struchtúr níos iomaíche. Ar an gcúis sin, ba cheart rochtain ar an scéim a theorannú do ghabháltais atá ann cheana. (39) Chun cearta na bhfeirmeoirí a chosaint, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche rialacha a ghlacadh a bhaineann le rannpháirtíocht i scéim na bhfeirmeoirí beaga i gcás ina dtagann athrú ar chás an fheirmeora atá rannpháirteach ann. (40) Ar mhaithe le simpliú agus d'fhonn cás sonrach na réigiún is forimeallaí a chur san áireamh, ba cheart íocaíochtaí díreacha sna réigiúin sin a bhainistiú laistigh de na cláir tacaíochta arna mbunú le Rialachán (CE) Uimh. 247/2006 an 30 Eanáir 2006. Dá bhrí sin, forálacha an Rialacháin seo maidir le scéim na híocaíochta bunúsaí agus íocaíochtaí gaolmhara agus maidir le tacaíocht chúpláilte, níor cheart feidhm a bheith acu maidir leis na réigiúin sin. (41) Tá fógraí ag teastáil ó na Ballstáit chun críche an Rialachán seo a chur i bhfeidhm agus chun críche faireachán, anailísiú agus bainistíocht a dhéanamh ar na híocaíochtaí díreacha. Chun cur i bhfeidhm cuí na rialacha atá sa Rialachán seo a áirithiú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh chun críche na bearta is gá a ghlacadh maidir leis na fógraí atá le tabhairt ag na Ballstáit nó chun críche seiceáil, rialú, faireachán, meastóireacht agus iniúchóireacht a dhéanamh ar íocaíochtaí díreacha, comhaontuithe idirnáisiúnta a chur chun feidhme, lena n-áirítear ceanglais maidir le fógra a thabhairt faoi na comhaontuithe sin, agus rialacha lena leagtar síos an cineál faisnéise a mbeidh fógra le tabhairt fúithi, ar na modhanna chun fógra a thabhairt agus ar chearta rochtana ar an bhfaisnéis nó ar na córais faisnéise agus na coinníollacha agus na meáin atá ann chun an fhaisnéis a fhoilsiú. (42) Tá feidhm ag reachtaíocht an Aontais maidir le daoine aonair a chosaint i dtaca le sonraí pearsanta a phróiseáil agus saorghluaiseacht sonraí den sórt sin, go háirithe Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i dtaca le sonraí pearsanta a phróiseáil agus saorghluaiseacht sonraí den sórt sin[25] agus Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine a chosaint i dtaca le sonraí pearsanta a phróiseálann institiúidí agus comhlachtaí an Chomhphobail agus maidir le saorghluaiseacht sonraí den sórt sin[26]. (43) D'fhonn beartas forbartha tuaithe na mBallstát a neartú, ba cheart caoi a thabhairt dóibh cistí a aistriú ó uasteorainn na n-íocaíochtaí díreacha chuig an tacaíocht atá sannta don fhorbairt tuaithe. Ag an am céanna, ba cheart caoi a thabhairt do na Ballstáit ina bhfuil leibhéal na tacaíochta dírí níos lú ná 90 % den mheánleibhéal tacaíochta san Aontas, cistí a aistriú ón tacaíocht atá sannta don fhorbairt tuaithe go dtí uasteorainn a n‑íocaíochtaí díreacha. Ba cheart na roghanna sin a dhéanamh, laistigh de theorainneacha áirithe, uair amháin agus go ceann na tréimhse a bheidh an Rialachán seo á chur i bhfeidhm. (44) Chun aistriú rianúil a áirithiú ó na socruithe dá bhforáiltear i Rialachán (CE) Uimh. 73/2009 go dtí na socruithe atá leagtha síos sa Rialachán seo, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 chun críche na bearta is gá a ghlacadh chun cearta faighte agus ionchais dhlisteanacha feirmeoirí a chosaint. TAR ÉIS AN RIALACHÁN SEO A GHLACADH: CLÁR NA nÁBHAR MEABHRÁN MÍNIÚCHÁIN..................................................................................................... 2 1........... COMHTHÉACS AN TOGRA...................................................................................... 2 2........... TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR................................................................................................................. 5 3........... EILIMINTÍ DLÍTHIÚLA AN TOGRA.......................................................................... 7 4........... IMPLEACHT BHUISÉADACH.................................................................................... 9 RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear rialacha do scéimeanna íocaíochta dírí d'fheirmeoirí faoi scéimeanna tacaíochta faoi chuimsiú an chomhbheartais talmhaíochta 11 TEIDEAL I RAON FEIDHME AGUS SAINMHÍNITHE........................................................ 25 TEIDEAL II FORÁLACHA GINEARÁLTA MAIDIR LE hÍOCAÍOCHTAÍ DÍREACHA...... 28 CAIBIDIL 1 Comhrialacha maidir le híocaíochtaí díreacha.......................................................... 28 CAIBIDIL 2 Forálacha a bhfuil feidhm acu maidir leis an mBulgáir agus an Rómáin..................... 33 TEIDEAL III SCÉIM NA hÍOCAÍOCHTA BUNÚSAÍ AGUS ÍOCAÍOCHTAÍ GAOLMHARA.... 34 CAIBIDIL 1 Scéim na híocaíochta bunúsaí................................................................................. 34 Roinn 1 Scéim na híocaíochta bunúsaí a bhunú............................................................................ 34 Roinn 2 Cúlchiste náisiúnta......................................................................................................... 38 Roinn 3 Scéim na híocaíochta bunúsaí a chur chun feidhme.......................................................... 39 CAIBIDIL 2 Íocaíocht do chleachtais feirmeoireachta chun leasa na haeráide agus an chomhshaoil 43 CAIBIDIL 3 Íocaíochtaí le haghaidh limistéar a bhfuil srianta nádúrtha iontu................................ 45 CAIBIDIL 4 Íocaíocht d'fheirmeoirí óga..................................................................................... 47 TEIDEAL IV TACAÍOCHT CHÚPLÁILTE............................................................................. 49 CAIBIDIL 1 Tacaíocht chúpláilte dheonach............................................................................... 49 CAIBIDIL 2 Íocaíocht i leith bairr shonraigh le haghaidh cadáis.................................................. 52 TEIDEAL V Scéim na bhfeirmeoirí beaga.................................................................................. 55 TEIDEAL IV cláir náisiúnta um athstruchtúrú d'earnáil an chadáis................................................ 58 TEIDEAL VII FORÁLACHA CRÍOCHNAITHEACHA......................................................... 58 CAIBIDIL 1 Fógraí agus éigeandáil........................................................................................... 58 CAIBIDIL 2 Tarmligean cumhachtaí agus forálacha cur chun feidhme......................................... 60 CAIBIDIL 3 Forálacha idirthréimhseacha agus forálacha deiridh................................................ 61 IARSCRÍBHINN I Liosta na scéimeanna tacaíochta.................................................................. 63 IARSCRÍBHINN II Uasteorainneacha náisiúnta dá dtagraítear in Airteagal 6.............................. 64 IARSCRÍBHINN III Glan-uasteorainneacha dá dtagraítear in Airteagal 7................................... 65 IARSCRÍBHINN IV Comhéifeachtaí atá le cur i bhfeidhm faoi Airteagal 10(1)........................... 66 IARSCRÍBHINN V Forálacha airgeadais a bhfuil feidhm acu maidir leis an mBulgáir agus an Rómáin agus dá dtagraítear in Airteagal 16 agus Airteagal 17..................................................................................................... 67 IARSCRÍBHINN VI Meánmhéid gabháltais talmhaíochta a bheidh le cur i bhfeidhm faoi Airteagal 36(5) 68 IARSCRÍBHINN VII TÁBLA COMHGHAOIL...................................................................... 69 RÁITEAS AIRGEADAIS REACHTACH.................................................................................. 77 TEIDEAL I RAON FEIDHME AGUS SAINMHÍNITHE Airteagal 1 Raon feidhme Bunaítear leis an Rialachán seo: (a) comhrialacha maidir le híocaíochtaí a dheonaítear go díreach d'fheirmeoirí faoi na scéimeanna tacaíochta atá liostaithe in Iarscríbhinn I ("íocaíochtaí díreacha" anseo feasta); (b) rialacha sonracha maidir le: (i) íocaíocht bhunúsach i gcomhair feirmeoirí ("scéim na híocaíochta bunúsaí" anseo feasta); (ii) íocaíocht i gcomhair feirmeoirí a urramaíonn cleachtais talmhaíochta atá chun leasa na haeráide agus an chomhshaoil; (iii) íocaíocht dheonach i gcomhair feirmeoirí i limistéir a bhfuil srianta sonracha nádúrtha iontu; (iv) íocaíocht i gcomhair fheirmeoirí óga atá ag dul i mbun gníomhaíochta talmhaíochta den chéad uair; (v) scéim um thacaíocht chúpláilte dheonach; (vi) íocaíocht i leith bairr shonraigh le haghaidh cadáis; (vii) scéim shimplithe i gcomhair feirmeoirí beaga; (viii) creat chun a chur ar chumas na Bulgáire agus na Rómáine íocaíochtaí díreacha a chomhlánú. Airteagal 2 Leasú ar Iarscríbhinn I Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 chun críche liosta na scéimeanna tacaíochta atá leagtha amach in Iarscríbhinn I a leasú. Airteagal 3 Cur i bhfeidhm an Rialacháin maidir leis na réigiúin is forimeallaí agus maidir leis na hOileáin Aeigéacha bheaga Ní bheidh feidhm ag Airteagal 11 maidir leis na réigiúin den Aontas dá dtagraítear in Airteagal 349 den Chonradh, dá ngairfear anseo feasta na "réigiúin is forimeallaí" agus maidir leis na híocaíochtaí díreacha a dheonaítear sna hOileáin Aeigéacha bheaga i gcomhréir le Rialachán (CE) Uimh. 1405/2006. Ní bheidh feidhm ag Teideal III, IV agus V maidir leis na réigiúin is forimeallaí. Airteagal 4 Sainmhínithe 1. Chun críocha an Rialacháin seo, beidh feidhm ag na sainmhínithe seo a leanas: (a) ciallaíonn "feirmeoir" duine nádúrtha nó dlítheanach, nó grúpa daoine nádúrtha nó dlítheanacha, is cuma cén stádas atá bronnta ag an dlí náisiúnta ar an ngrúpa sin agus ar a bhaill, a bhfuil a ghabháltas lonnaithe laistigh de chríoch an Aontais, mar atá sainmhínithe in Airteagal 52 den Chonradh ar an Aontas Eorpach, i gcomhréir le hAirteagal 349 agus Airteagal 355 den Chonradh ar Fheidhmiú an Aontais Eorpaigh, agus ar duine é atá i mbun gníomhaíochta talmhaíochta; (b) ciallaíonn "gabháltas" na haonaid ar fad a úsáidtear le haghaidh gníomhaíochtaí talmhaíochta agus a bhainistíonn feirmeoir atá lonnaithe laistigh de chríoch aon Bhallstáit amháin. (c) ciallaíonn "gníomhaíocht talmhaíochta": – táirgí talmhaíochta a thógáil nó a fhás, lena n-áirítear buaint, bleán, ainmhithe a phórú, agus ainmhithe a choinneáil chun críoch feirmeoireachta; – an limistéar talmhaíochta a choimeád i riocht atá oiriúnach d'innilt nó do shaothrú gan aon réamhghníomhaíocht ullmhúcháin a dhéanamh sa bhreis ar mhodhanna agus innealra traidisiúnta talmhaíochta; nó – íosmhéid gníomhaíochta, a bheidh le bunú ag na Ballstáit ar limistéir talmhaíochta a choimeádtar go nádúrtha i riocht atá oiriúnach d'innilt nó do shaothrú; (d) ciallaíonn "táirgí talmhaíochta" na táirgí atá liostaithe in Iarscríbhinn I a ghabhann leis an gConradh, cé is moite de tháirgí iascaigh, mar aon le cadás; (e) ciallaíonn "limistéar talmhaíochta" an limistéar atá in úsáid mar thalamh curaíochta, mar fhéarach buan nó le haghaidh barr buan; (f) ciallaíonn "talamh arúil" talamh a shaothraítear le haghaidh táirgeadh barr nó na limistéir atá ar fáil le haghaidh táirgeadh barr ach atá fágtha bán, lena n-áirítear na limistéir sin a fhágtar ar leataobh i gcomhréir le hAirteagal 22, Airteagal 23 agus Airteagal 24 de Rialachán (CE) Uimh. 1257/1999, le hAirteagal 39 de Rialachán (CE) Uimh. 1698/2005 agus le hAirteagal 29 de Rialachán (AE) Uimh. […] [RFT], bíodh an talamh sin faoi thithe gloine nó faoi chlúdach buan nó soghluaiste; (g) ciallaíonn "barra buana" barra nach bhfuil de réir uainíochta cé is moite d'fhéarach buan a áitíonn an talamh ar feadh cúig bliana nó níos nó agus a thugann barra bliain i ndiaidh bliana, lena n-áirítear plandlanna, agus garrán gearruainíochta; (h) ciallaíonn "féarach buan" talamh a úsáidtear chun féar nó foráiste luibheach eile a fhás go nádúrtha (féinsíolaithe) nó a shaothrú (síolaithe) agus nár áiríodh in uainíocht bharr an ghabháltais ar feadh cúig bliana nó níos mó; d'fhéadfaí a áirithiú leis sin speiceas eile atá oiriúnach d'innilt ar choinníoll gurb iad na féara agus an foráiste luibheach eile a bheidh ceannasach; (i) ciallaíonn "féara nó foráiste luibheach eile" gach planda luibheach atá le fáil go traidisiúnta i bhféaraigh nádúrtha nó a áirítear de ghnáth i meascáin de shíolta le haghaidh féarach nó móinéar sa Bhallstát (is cuma cé acu a chuirtear ainmhithe ag innilt orthu nó nach gcuirtear); (j) ciallaíonn "plandlanna" na limistéir seo a leanas ina mbíonn plandaí óga ligneacha (adhmadacha) ag fás faoin aer agus a thrasphlandaítear ina dhiaidh sin: – plandlanna fíniúnacha agus fréamhstoc; – plandlanna crann torthaí agus caor; – plandlanna ornáideacha; – plandlanna tráchtála crann foraoise (cé is moite de na crainn sin a fhástar don ghabháltas féin laistigh de choillearnach); – crainn agus toir le cur i ngairdíní, i bpáirceanna, cois bóthair agus ar chlaífort, (e.g. plandaí fáil sceach, crainn róis agus toir eile ornáideacha, cónaiféir ornáideacha), lena n-áirítear i ngach cás a gceapa agus a síolphlandaí óga. (k) ciallaíonn "garrán gearrnuainíochta" limistéir ina bhfuil na cineálacha crann dar cód CN 06029041 curtha, atá le sainmhíniú ag na Ballstáit, ar barra adhmadacha, ilbhliantúla iad, an fréamhstoc nó na bunáin atá fágtha sa talamh tar éis na buainte, áit a bhfásfaidh buinní nua an séasúr ina dhiaidh agus le huas-timthriall buainte atá le cinneadh ag na Ballstáit. 2. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 chun na críocha seo a leanas: (a) tuilleadh sainithe a leagan síos maidir le rochtain ar thacaíocht faoin Rialachán seo; (b) an creat a leagan síos ina saineoidh na Ballstáit íosmhéid na ngníomhaíochtaí atá le déanamh ar limistéir a choinnítear de ghnáth i riocht atá oiriúnach d'innilt nó do shaothrú; (c) na critéir a leagan síos is gá d'fheirmeoirí a chomhlíonadh sula bhféadfar a mheas gur urramaigh siad an oibleagáid maidir leis an limistéar talmhaíochta a choimeád i riocht atá oiriúnach d'innilt nó do shaothrú, rud dá dtagraítear i bpointe (c) de mhír 1. (d) na critéir a leagan síos chun barrachas na bhféar agus foráiste luibheach eile a chinneadh chun críche phointe (h) de mhír 1. TEIDEAL II FORÁLACHA GINEARÁLTA MAIDIR LE hÍOCAÍOCHTAÍ DÍREACHA CAIBIDIL 1 Comhrialacha maidir le híocaíochtaí díreacha Airteagal 5 Íocaíochtaí díreacha a mhaoiniú Déanfar na scéimeanna tacaíochta atá liostaithe in Iarscríbhinn I a ghabhann leis an Rialachán seo a mhaoiniú i gcomhréir le hAirteagal 4(1)(b) de Rialachán (AE) Uimh. [...] [HZR]. Airteagal 6 Uasteorainneacha náisiúnta 1. Déanfar an uasteorainn náisiúnta do gach Ballstát agus do gach bliain, uasteorainn atá comhdhéanta de luach iomlán na dteidlíochtaí leithdháilte, den chúlchiste náisiúnta agus de na huasteorainneacha arna socrú i gcomhréir le hAirteagal 33, 35, 37 agus 39, déanfar é a leagan amach de réir Iarscríbhinn II. 2. Chun na forbairtí a bhaineann le huasmhéideanna iomlána na n-íocaíochtaí díreacha is féidir a dheonú a chur san áireamh, lena n-áirítear iad siúd a thiocfaidh as na cinntí atá le déanamh ag na Ballstáit i gcomhréir le hAirteagal 14, tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 chun críche na n‑uasteorainneacha náisiúnta atá leagtha amach in Iarscríbhinn II a athbhreithniú. Airteagal 7 Glan-uasteorainneacha 1. Gan dochar d'Airteagal 8, ní bheidh méid iomlán na n‑íocaíochtaí díreacha a fhéadfar a dheonú i mBallstát de bhun Theideal III, Theideal IV ná Theideal V in aon bhliain féilire amháin tar éis Airteagal 11 a chur i bhfeidhm, ní bheidh sé níos mó ná na huasteorainneacha atá leagtha amach in Iarscríbhinn III a ghabhann leis an Rialachán seo. Chun nach mbeidh méid iomlán na n-íocaíochtaí díreacha níos mó ná na huasteorainneacha atá leagtha amach in Iarscríbhinn III, déanfaidh na Ballstáit laghdú líneach ar mhéideanna na n-íocaíochtaí díreacha ar fad, cé is moite de na híocaíochtaí díreacha arna ndeonú faoi Rialachán (CE) Uimh. 247/2006 agus Rialachán (CE) Uimh. 1405/2006. 2. I gcás gach Ballstáit agus gach bliana, tá an táirgeadh measta ar uasteorannú dá dtagraítear in Airteagal 11, a léirítear sa difríocht idir na huasteorainneacha náisiúnta atá leagtha amach in Iarscríbhinn II, lena gcuirtear an méid atá ar fáil i gcomhréir le hAirteagal 44, agus na glan-uasteorainneacha atá leagtha amach in Iarscríbhinn III, tá an táirgeadh measta sin curtha ar fáil mar thacaíocht ón Aontas do bhearta faoi chlárú forbartha tuaithe arna mhaoiniú faoin gCiste Eorpach Talmhaíochta um Fhorbairt Tuaithe (CETFT) arna shonrú i Rialachán (AE) Uimh. [...] [RFT]. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 chun críche na huasteorainneacha atá leagtha amach in Iarscríbhinn III a athbhreithniú. Airteagal 8 Smacht airgeadais 1. Ní bheidh feidhm ag an ráta coigeartaithe arna chinneadh i gcomhréir le hAirteagal 25 de Rialachán (AE) Uimh. [...] [HZR] ach amháin maidir le híocaíochtaí díreacha ar mó iad ná EUR 5 000 atá le deonú d'fheirmeoirí sa bhliain ábhartha féilire. 2. Agus íocaíochtaí díreacha á dtabhairt isteach de réir a chéile, mar a fhoráiltear dó in Airteagal 16, beidh feidhm ag mír 1 den Airteagal seo maidir leis an mBulgáir agus an Rómáin ón 1 Eanáir 2016 amach. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 maidir le rialacha maidir le laghduithe a ríomh a chuirfidh na Ballstáit i bhfeidhm ar na feirmeoirí de bhun mhír 1 agus mhír 2 den Airteagal seo. Airteagal 9 Feirmeoir gníomhach 1. Ní dhéanfar aon íocaíochtaí díreacha a dheonú do dhaoine nádúrtha ná do dhaoine dlítheanacha, ná do ghrúpaí daoine nádúrtha nó daoine dlítheanacha, sna cásanna seo a leanas: (a) nuair is lú ná 5 % d'iomlán na bhfáltas ar fad a fuarthas ó ghníomhaíochtaí neamhthalmhaíochta sa bhliain fhioscach is déanaí méid bliantúil na n-íocaíochtaí díreacha; nó (b) nuair is limistéir iad a limistéir talmhaíochta a choinnítear go nádúrtha, den chuid is mó, i riocht atá oiriúnach d'innilt nó do shaothrú agus nach ndéantar sna limistéir sin an t‑íosmhéid gníomhaíochta arna bhunú ag na Ballstáit i gcomhréir le hAirteagal 4(1)(c). 2. Ní bheidh feidhm ag mír 1 maidir le feirmeoirí a fhaigheann níos lú ná EUR 5 000 in íocaíochtaí díreacha don bhliain roimhe sin. 3. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 55 chun na críocha seo a leanas: (a) chun critéir a leagan síos chun méid na n-íocaíochtaí díreacha a shuíomh is ábhartha chun críche mhír 1 agus mhír 2, go háirithe sa chéad bhliain de leithdháileadh na dteidlíochtaí íocaíochta i gcás nach bhfuil luach na dteidlíochtaí íocaíochta bunaithe go cinntitheach fós, agus é sin i gcás feirmeoirí óga freisin; (b) eisceachtaí a leagan síos ón riail go bhfuil fáltais ón mbliain fhioscach is déanaí le cur san áireamh i gcás nach bhfuil na figiúirí sin ar fáil; agus (c) chun critéir a leagan síos ar mhaithe lena shocrú cathain a mheasfar limistéar talmhaíochta feirmeora a bheith, den chuid is mó ina limistéir a choimeádtar go nádúrtha i riocht atá oiriúnach d'innilt nó do shaothrú. Airteagal 10 Íoscheanglais chun íocaíochtaí díreacha a fháil 1. Cinnfidh na Ballstáit gan íocaíochtaí díreacha a dheonú d'fheirmeoirí i gceann amháin de na cásanna seo a leanas: (a) i gcás inar lú ná EUR 100 méid iomlán na n-íocaíochtaí díreacha a éilítear nó atá le deonú i mbliain féilire áirithe gan na laghduithe agus na heisiaimh dá bhforáiltear in Airteagal 65 de Rialachán (AE) Uimh. [...] [HZR] a áireamh; (b) i gcás inar lú ná heicteár amháin achar incháilithe an ghabháltais a bhfuil íocaíochtaí díreacha á n-éileamh nó le deonú ina leith, gan na laghduithe agus na heisiaimh dá bhforáiltear in Airteagal 65 de Rialachán (AE) Uimh. [...] [HZR] a áireamh. Féadfaidh na Ballstáit na tairsigh dá dtagraítear i bpointe (a) agus i bpointe (b) a choigeartú, laistigh de na teorainneacha atá leagtha amach in Iarscríbhinn IV, chun struchtúr a ngeilleagar talmhaíochta a chur san áireamh. 2. I gcás ina bhfuil níos lú heicteár ar seilbh ag na feirmeoirí a fhaigheann an tacaíocht chúpláilte a bhaineann le hainmhithe dá dtagraítear i dTeideal IV, ná an tairseach a roghnaíonn Ballstát chun críocha phointe (b) de mhír 1, cuirfidh an Ballstát sin pointe (a) de mhír 1 i bhfeidhm. 3. Féadfaidh na Ballstáit lena mbaineann cinneadh a dhéanamh gan mír 1 a chur i bhfeidhm sna réigiúin is forimeallaí agus sna hoileáin Aeigéacha bheaga. 4. I gcás na Bulgáire agus na Rómáine, sna blianta 2014 agus 2015, déanfar an méid a éilítear nó atá le deonú dá dtagraítear i mír 1 a ríomh ar bhonn an méid atá leagtha amach in Iarscríbhinn V.A don bhliain ábhartha. Airteagal 11 Laghdú de réir a chéile agus uasteorannú na híocaíochta 1. Déanfar méid na n-íocaíochtaí díreacha atá le deonú d'fheirmeoir faoin Rialachán seo i mbliain féilire a laghdú mar seo a leanas: – laghdú 20 % i gcás tráinse níos mó ná EUR 150 000 agus suas go dtí EUR 200 000; – laghdú 40 % i gcás tráinse níos mó ná EUR 200 000 agus suas go dtí EUR 250 000; – laghdú 70 % i gcás tráinse níos mó ná EUR 250 000 agus suas go dtí EUR 300 000; – laghdú 100 % i gcás tráinse níos mó ná EUR 300 000. 2. Déanfar an méid dá dtagraítear i mír 1 a ríomh trí na tuarastail a íocann agus a dhearbhaíonn na feirmeoirí sa bhliain roimhe, lena n-áirítear cánacha agus ranníocaíochtaí sóisialta a bhaineann le fostaíocht, a bhaint ó mhéid iomlán na n‑íocaíochtaí díreacha a bhí dlite don fheirmeoir sular áiríodh na laghduithe atá le deonú de bhun Chaibidil 2 de Theideal III den Rialachán seo. 3. Áiritheoidh na Ballstáit nach ndéanfar aon íocaíocht le feirmeoirí a bhfuil sé suite ina leith gur chruthaigh siad dálaí saorga, ón dáta a foilsíodh an togra ón gCoimisiún le haghaidh an Rialacháin seo, chun éifeachtaí an Airteagail seo a sheachaint. Airteagal 12 Éilimh iolracha An limistéar a fhreagraíonn do líon na heicteár incháilithe ar chuir feirmeoir iarratas ar íocaíocht bhunúsach isteach ina leith de bhun Chaibidil 1 de Theideal III, féadfaidh sé a bheith ina ábhar iarratais ar aon íocaíocht dhíreach eile nó ar aon chabhair eile nach gcumhdaíonn an Rialachán seo, ach amháin má dhéantar foráil shainráite dá mhalairt sa Rialachán seo. Airteagal 13 Státchabhair De mhaolú ar Airteagal 146(1) de Rialachán [CEM aonair], ní bheidh feidhm ag Airteagal 107, Airteagal 108 ná ag Airteagal 109 den Chonradh maidir le híocaíochtaí arna ndéanamh ag na Ballstáit de bhun an Rialacháin seo agus i gcomhréir leis. Airteagal 14 Solúbthacht idir colúin 1. Roimh an 1 Lúnasa 2013, féadfaidh na Ballstáit cinneadh a dhéanamh suas le 10 % dá n‑uasteorainneacha náisiúnta bliantúla do na blianta féilire 2014 go 2019 mar atá leagtha amach in Iarscríbhinn II a ghabhann leis an Rialachán seo a chur ar fáil mar thacaíocht bhreise do bhearta faoi chlárú forbartha tuaithe arna mhaoiniú faoin CETFT mar atá sonraithe faoi Rialachán (AE) Uimh. [...] [RFT]. Dá bhrí sin, ní bheidh an méid comhfhreagrach ar fáil a thuilleadh le híocaíochtaí díreacha a dheonú. Cuirfear an cinneadh dá dtagraítear sa chéad fhomhír in iúl don Choimisiún roimh an dáta dá dtagraítear san fhomhír sin. Beidh an céatadán a chuirfear in iúl i gcomhréir leis an dara fomhír mar an gcéanna i gcás gach bliain dá dtagraítear sa chéad fhomhír. 2. Roimh an 1 Lúnasa 2013, féadfaidh an Bhulgáir, an Eastóin, an Fhionlainn, an Laitvia, an Liotuáin, an Pholainn, an Phortaingéil, an Rómáin, an tSlóvaic, an tSlóivéin, an Spáinn, an tSualainn agus an Ríocht Aontaithe cinneadh a dhéanamh suas le 5 % den mhéid a leithdháiltear mar thacaíocht do na bearta faoin gclárú forbartha tuaithe arna maoiniú faoin CETFT don tréimhse 2015-2020 mar atá sonraithe faoi Rialachán (AE) Uimh. [...] [RFT], a chur ar fáil mar íocaíochtaí díreacha faoin Rialachán seo. Dá bhrí sin, ní bheidh an méid comhfhreagrach ar fáil a thuilleadh le haghaidh beart tacaíochta faoi chlárú forbartha tuaithe. Cuirfear an cinneadh dá dtagraítear sa chéad fhomhír in iúl don Choimisiún roimh an dáta dá dtagraítear san fhomhír sin. Beidh an céatadán a chuirfear in iúl i gcomhréir leis an dara fomhír mar an gcéanna i gcás gach bliain dá dtagraítear sa chéad fhomhír de mhír 1. Airteagal 15 Athbhreithniú Beidh feidhm ag na scéimeanna tacaíochta atá liostaithe Iarscríbhinn I gan dochar d'athbhreithniú a fhéadfar a dhéanamh tráth ar bith i bhfianaise forbairtí eacnamaíocha agus an choir bhuiséadaigh. CAIBIDIL 2 Forálacha a bhfuil feidhm acu maidir leis an mBulgáir agus an Rómáin Airteagal 16 Íocaíochtaí díreacha a thabhairt isteach de réir a chéile I gcás na Bulgáire agus na Rómáine, bunófar uasteorainneacha na n‑íocaíochtaí dá dtagraítear in Airteagail 33, 35, 37, 39 agus 51 do na blianta 2014 agus 2015 ar bhonn na méideanna atá leagtha amach in Iarscríbhinn V .A. Airteagal 17 Íocaíochtaí díreacha náisiúnta comhlántacha agus íocaíochtaí díreacha 1. In 2014 agus 2015, féadfaidh an Bhulgáir agus an Rómáin íocaíochtaí díreacha náisiúnta a úsáid chun íocaíochtaí arna ndeonú faoi scéim na híocaíochta bunúsaí dá dtagraítear i gCaibidil 1 de Theideal III a chomhlánú agus, i gcás na Bulgáire, chun íocaíochtaí arna ndeonú faoin íocaíocht i leith bairr shonraigh le haghaidh cadáis dá dtagraítear i gCaibidil 2 de Theideal IV a chomhlánú freisin. 2. Ní bheidh méid iomlán na n-íocaíochtaí díreacha náisiúnta a chomhlánaíonn scéim na híocaíochta bunúsaí a fhéadfar a dheonú i ndáil le 2014 agus 2015 níos mó ná na méideanna atá leagtha amach in Iarscríbhinn V.B don dá bhliain sin. 3. I gcás na Bulgáire, ní bheidh méid iomlán na n-íocaíochtaí díreacha náisiúnta a chomhlánaíonn an íocaíocht i leith bairr shonraigh le haghaidh cadáis níos mó ná na méideanna atá leagtha amach in Iarscríbhinn V.C do na blianta ar fad dá dtagraítear san Iarscríbhinn sin. 4. Deonófar íocaíochtaí díreacha náisiúnta comhlántacha i gcomhréir le critéir oibiachtúla agus ar bhealach a áiritheoidh go gcaithfear go cothrom le gach feirmeoir agus go seachnófar saobhadh ar an margadh agus ar an iomaíocht. TEIDEAL III SCÉIM NA hÍOCAÍOCHTA BUNÚSAÍ AGUS ÍOCAÍOCHTAÍ GAOLMHARA CAIBIDIL 1 Scéim na híocaíochta bunúsaí Roinn 1 Scéim na híocaíochta bunúsaí a bhunú Airteagal 18 Teidlíochtaí íocaíochta 1. Faoi scéim seo na híocaíochta bunúsaí, beidh tacaíocht ar fáil d'fheirmeoirí má fhaigheann siad teidlíochtaí íocaíochta faoin Rialachán seo tríd an gcéad leithdháileadh de bhun Airteagal 21, nó ón gcúlchiste náisiúnta de bhun Airteagal 23 nó trí aistriú de bhun Airteagal 27. 2. An 31 Nollaig 2013, rachaidh teidlíochtaí íocaíochta a fhaightear faoin scéim íocaíochta aonair i gcomhréir le Rialachán (CE) Uimh. 1782/2003 agus le Rialachán (CE) Uimh. 73/2009 in éag. Airteagal 19 Uasteorainn scéim na híocaíochta bunúsaí 1. Socróidh an Coimisiún, trí bhíthin gníomhartha cur chun feidhme, an uasteorainn náisiúnta bhliantúil do scéim na híocaíochta bunúsaí trí na méideanna bliantúla atá le socrú i gcomhréir le hAirteagail 33, 35, 37 agus 39 a bhaint ón uasteorainn náisiúnta bhliantúil atá leagtha amach in Iarscríbhinn II. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 56(2). 2. Beidh luach na dteidlíochtaí íocaíochta ar fad a leithdháileadh móide luach chúlchiste náisiúnta gach Ballstáit agus gach bliana cothrom leis an uasteorainn náisiúnta arna glacadh ag an gCoimisiún do na Ballstáit agus do na blianta sin de bhun mhír 1. 3. I gcás ina modhnaítear an uasteorainn a ghlac an Coimisiún de bhun mhír 1 i gcomparáid leis an mbliain roimhe, déanfaidh Ballstát laghdú líneach ar luach na dteidlíochtaí íocaíochta ar fad nó méadóidh sé an luach chun a áirithiú go gcomhlíontar mír 2. Airteagal 20 Leithdháileadh réigiúnach na n-uasteorainneacha náisiúnta 1. Féadfaidh na Ballstáit cinneadh a dhéanamh, roimh an 1 Lúnasa 2013, scéim na híocaíochta bunúsaí a chur i bhfeidhm ar an leibhéal réigiúnach. Sa chás sin, saineoidh siad na réigiúin i gcomhréir le critéir oibiachtúla agus neamh‑idirdhealaitheacha amhail a dtréithe agranamaíocha agus eacnamaíocha agus a gcumas ó thaobh talmhaíochta réigiúnaí de nó a struchtúr institiúideach nó riaracháin. 2. Roinnfidh na Ballstáit an uasteorainn náisiúnta dá dtagraítear in Airteagal 19(1) ar na réigiúin i gcomhréir le critéir oibiachtúla agus neamh-idirdhealaitheacha. 3. Féadfaidh na Ballstáit a chinneadh go mbeidh na huasteorainneacha réigiúnacha faoi réir modhnuithe bliantúla de réir a chéile i gcomhréir le bearta bliantúla réamhbhunaithe agus le critéir oibiachtúla agus neamh-idirdhealaitheacha amhail an cumas talmhaíochta nó critéir chomhshaoil. 4. Déanfaidh na Ballstáit laghdú líneach nó méadú líneach ar luach na dteidlíochtaí íocaíochta i ngach ceann dá réigiúin a mhéid is gá chun na huasteorainneacha réigiúnacha is infheidhme, arna gcinneadh i gcomhréir le mír 2 nó le mír 3, a urramú. 5. Tabharfaidh na Ballstáit fógra don Choimisiún faoin 1 Lúnasa 2013 maidir leis an gcinneadh dá dtagraítear i mír 1, mar aon leis an bearta a ghlactar chun mír 2 agus mír 3 a chur i bhfeidhm. Airteagal 21 Na teidlíochtaí íocaíochta a leithdháileadh den chéad uair 1. Faoi réir mhír 2, leithdháilfear teidlíochtaí íocaíochta ar fheirmeoirí má dhéanann siad iarratas ar leithdháileadh teidlíochtaí íocaíochta faoi scéim na híocaíochta bunúsaí faoin 15 Bealtaine 2014 ach amháin i gcás force majeure agus in imthosca eisceachtúla. 2. Feirmeoirí a ghníomhachtaigh teidlíocht íocaíochta amháin ar a laghad in 2011 faoin scéim íocaíochta aonair nó a d'éiligh tacaíocht faoin scéim íocaíochta aonair limistéir i gcomhréir le Rialachán (CE) Uimh. 73/2009, gheobhaidh siad teidlíochtaí íocaíochta sa chéad bhliain ina gcuirfear scéim na híocaíochtaí bunúsaí i bhfeidhm ar choinníoll go bhfuil siad i dteideal íocaíochtaí díreacha i gcomhréir le hAirteagal 9. De mhaolú ar an gcéad fhomhír, gheobhadh feirmeoirí teidlíochtaí íocaíochta sa chéad bhliain ina gcuirfear scéim na híocaíochtaí bunúsaí i bhfeidhm ar choinníoll go bhfuil siad i dteideal íocaíochtaí díreacha i gcomhréir le hAirteagal 9 agus más rud é, in 2011: (a) nár ghníomhachtaigh siad aon teidlíocht faoin scéim íocaíochta aonair, ach gur torthaí agus glasraí amháin a tháirg siad agus/nó gur fíonghort amháin a shaothraigh siad; (b) nár éiligh siad aon tacaíocht faoin scéim íocaíochta aonair limistéir agus nach raibh acu ach talamh talmhaíochta nach raibh i riocht maith talmhaíochta an 30 Meitheamh 2003 faoi mar a fhoráiltear dó in Airteagal 124(1) de Rialachán (CE) Uimh. 73/2009. Ach amháin i gcás force majeure nó in imthosca eisceachtúla, beidh líon na dteidlíochtaí íocaíochta a leithdháilfear ar gach feirmeoir cothrom le líon na heicteár incháilithe, de réir bhrí Airteagal 25(2), a dhearbhaíonn an feirmeoir don bhliain 2014 i gcomhréir le hAirteagal 26(1). 3. I gcás ina ndíoltar nó ina ligtear ar léas gabháltas nó cuid de ghabháltas duine nádúrtha nó duine dlítheanach a chomhlíonann mír 2, féadfaidh an duine sin, le conradh a shínítear roimh an 15 Bealtaine 2014, an ceart chun teidlíochtaí íocaíochta a fháil, dá dtagraítear i mír 1, a aistriú go feirmeoir amháin, ar choinníoll go gcomhlíonann an feirmeoir sin na coinníollacha atá leagtha síos in Airteagal 9. 4. Glacfaidh an Coimisiún rialacha, trí bhíthin gníomhartha cur chun feidhme, maidir le hiarratais ar leithdháileadh teidlíochtaí íocaíochta arna gcur isteach sa bhliain ina leithdháiltear teidlíochtaí íocaíochta i gcás nach bhfuil na teidlíochtaí íocaíochta sin bunaithe go cinntitheach go fóill agus i gcás tionchar a bheith ag imthosca sonracha ar an leithdháileadh sin. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 56(2). Airteagal 22 Luach na dteidlíochtaí íocaíochta agus cóineasú 1. I gcás gach bliana is ábhartha, ríomhfar luach aonaid na dteidlíochtaí íocaíochta tríd an uasteorainn náisiúnta nó réigiúnach arna bunú faoi Airteagal 19 nó Airteagal 20, tar éis an laghdú líneach dá bhforáiltear in Airteagal 23(1) a chur i bhfeidhm, a roinnt ar líon na dteidlíochtaí íocaíochta a leithdháileadh ar an leibhéal náisiúnta nó réigiúnach de réir Airteagal 21(2) don bhliain 2014. 2. Féadfaidh na Ballstáit a chuir i bhfeidhm an scéim íocaíochta aonair dá bhforáiltear i Rialachán (CE) Uimh. 73/2009 an ríomh ar luach aonaid na dteidlíochtaí íocaíochta dá bhforáiltear i mír 1 a theorannú go méid arb ionann é agus 40 % ar a laghad den uasteorainn náisiúnta nó réigiúnach arna bunú faoi Airteagal 19 nó Airteagal 20, tar éis an laghdú líneach dá bhforáiltear in Airteagal 23(1) a chur i bhfeidhm. 3. Úsáidfidh na Ballstáit a bhaineann úsáid as an bhféidearthacht dá bhforáiltear i mír 2, an chuid den uasteorainn atá fágtha tar éis an mhír sin a chur i bhfeidhm chun luach na dteidlíochtaí íocaíochta a mhéadú i gcásanna ina bhfuil luach níos ísle ar iomlán na dteidlíochtaí íocaíochta atá ar seilbh ag feirmeoir faoi scéim na híocaíochta bunúsaí arna ríomh de réir mhír 2 ná mar atá ar luach iomlán na dteidlíochtaí íocaíochta, lena n-áirítear teidlíochtaí speisialta a bhí ar seilbh aige, an 31 Nollaig 2013, faoin scéim íocaíochta aonair i gcomhréir le Rialachán (CE) Uimh. 73/2009. Chun na críche sin, méadófar luach aonaid náisiúnta nó réigiúnach gach ceann de theidlíochtaí íocaíochta an fheirmeora lena mbaineann faoi sciar den difríocht idir luach iomlán na dteidlíochtaí íocaíochta faoi scéim na híocaíochta bunúsaí arna ríomh i gcomhréir le mír 2, agus luach iomlán na dteidlíochtaí íocaíochta, lena n‑áirítear teidlíochtaí speisialta, a bhí ar seilbh ag an bhfeirmeoir an 31 Nollaig 2013 faoi scéim na híocaíochta bunúsaí i gcomhréir le Rialachán (CE) Uimh. 73/2009. Chun an méadú a ríomh, cuirfidh Ballstát san áireamh freisin an tacaíocht arna deonú i mbliain féilire 2013 de bhun Airteagal 52, Airteagal 53(1) agus Airteagal 68(1)(b) de Rialachán (CE) Uimh. 73/2009 ar choinníoll nár chinn an Ballstát an tacaíocht chúpláilte dheonach a chur i bhfeidhm ar na hearnálacha ábhartha de bhun Theideal IV den Rialachán seo. Chun críche na chéad fhomhíre, measfar go bhfuil teidlíochtaí íocaíochta ar seilbh ag feirmeoir an 31 Nollaig 2013 i gcás ina leithdháilfear teidlíochtaí íocaíochta air nó ina n-aistreofar teidlíochtaí íocaíochta go deimhnitheach chuige faoin dáta sin. 4. Chun críocha mhír 3, féadfaidh Ballstát, i gcás ina ndéantar léas ar limistéir talmhaíochta nó cuid de léas a dhíol nó a dheonú nó i gcás ina dtéann an léas nó cuid de in éag tar éis an dáta arna socrú de bhun Airteagal 35 de Rialachán (CE) Uimh. 73/2009 agus roimh an dáta arna socrú de bhun Airteagal 26 den Rialachán seo, féadfaidh sé, ar bhonn critéar oibiachtúil, foráil a dhéanamh go rachaidh an méadú, nó cuid den mhéadú, ar luach na dteidlíochtaí íocaíochta a leithdháilfí ar an bhfeirmeoir lena mbaineann ar ais isteach sa chúlchiste náisiúnta agus is brábús amhantair a bheadh sa mhéadú sin don fheirmeoir lena mbaineann dá bhrí sin. Leagfar síos na critéir oibiachtúla sin ar bhealach a áiritheoidh go gcaithfear go cothrom le feirmeoirí éagsúla agus go seachnófar saobhadh ar an margadh agus ar an iomaíocht, agus áireofar leis na critéir sin an méid seo a leanas ar a laghad: (a) íostréimhse don léas; (b) an cion den íocaíocht arna fháil a rachaidh arais isteach sa chúlchiste nái